text:
Inama ya 9 y’Umushyikirano
Igitekerezo cy’Inama Rukokoma, na slogan “Turashaka Rukokoma” yajyanaga nacyo yatangarijwe bwa mbere kuri Stade Regional de Nyamirambo le 11/8/1991, igakwirakwizwa mu Banyarwanda n’ikinyamakuru Le Tribun du Peuple, byaguye mu gutwi k’umunyarwanda bifatwa nk’intangiriro y’ibihe bishya by’impinduramatwara! Icyo gihe nari mfite imyaka 20 gusa, nari umunyeshuri mu iseminari nto ya Nyundo. Nibwo bwa mbere nari numvise igitekerezo cya politiki cy’umwimerere, gifite ubukana, gitanzwe mu buryo bworoshye(simple), kidasibangana bwangu mu mutwe (attachant), ndetse gishobora kumanuka bwangu mu mutima, umuntu akakigira icye(engageant). Ahari niyo mpamvu Abanyarwanda benshi, cyane cyane urubyiruko ,bacyakiriye bwangu, bakajya bagisubiramo kenshi, bakagera n’ubwo bagishyira mu majwi no mu murya w’inanga, nuko bakajya bacinya akadiho bagira bati :
“Turashaka Rukokoma, niyo izabisobanura ;
Abanga Rukokoma ni uko bazi ibyo bakoze”
Uwatanze icyo gitekerezo n’ubwo asheshe akanguhe ariko aracyakomeye, aracyatekereza kandi akagira ubwira bwo kugaragaza ibitekerezo bye mu buryo bunyuranye, mbese aracyakora politiki. Ntibitangaje rero ko haba hari Abanyarwanda, cyane cyane urubyiruko, bakunda ibitekerezo bye, bakibona no mu buryo yumva ibibazo by’Abanyarwanda kandi bakanyurwa n’inzira atanga zo kubikemura. Abo bantu nakwita “Les Rukokomistes”, nta pfunwe bakwiye guterwa n’umurongo wa politiki bashima, kuko nyine bahisemo politiki ishingiye ku bitekerezo bifatika kandi byubaka. Nta bwoba bakwiye guterwa na bamwe biyita abanyapolitiki bamaze imyaka n’imyaniko bavuga bonyine ariko wareba ugasanga nta gitekerezo cya politiki na kimwe bashingiraho politiki yabo uretse impuha,ikinyoma,ishyari no gusebanya. Muri bene abo, hari abo usanga nta kindi kibahuza uretse kuvuga ngo “Tuzafata intwaro tuvaneho Kagame, dufate ubutegetsi, ahasigaye twiruhutse, ibibazo byose bizaba bikemutse”. Birumvikana ko porogaramu nk’iyi yo kwica yonyine idashobora guhuza abantu baciye akenge. Kwica Kagame cyangwa kumuvana ku butegetsi wenyine si cyo gisubizo cy’ibibazo u Rwanda rufite, igisubizo nyacyo ni uko yakwemera inama rukokoma, akemera ku mugaragaro ibyaha yakoreye rubanda, agakubitwa icyuhagiro, Abanyarwanda twese tugashakira hamwe amahoro arambye.
Uko nabibonye, “Les Rukokomistes” bafite ibitekerezo byinshi bishobora guhindura politiki y’u Rwanda burundu ikava ibuzimu ikajya ibuntu. Muri byo hari ibitekerezo bibiri bisanzwe bizwi nyamara bikaba birushijeho kujyana n’igihe tugezemo: (1) Inama Rukokoma; (2) Abatutsi ni abavandimwe bacu.
I. RUKOKOMA NIYO IZABISOBANURA
Iyo Leta y’u Rwanda yariho mu 1991 iza kwemera Inama Rukokoma hakiri kare, yenda U Rwanda ntiruba rwaraguye mu rwobo.
Muri iyi myaka ya nyuma, biragaragara ko Abanyarwanda benshi bemera ko Inama Rukokoma yasobanura ibintu koko. Niyo mpamvu bamwe ntakindi bakiririmba uretse icyo bahisemo kwita DIR (Dialogue inter Rwandais) cyangwa se DIRHI (Dialogue Inter Rwandais Hautement inclusivif). Mu by’ukuri ni Rukokoma baba bashaka kuvuga, mu rurimi rw’igifaransa! Ikibazo ni uko iyi DIRHI ivugwa n’abantu bibera hanze y’u Rwanda,bakaba badateganya kujya kuyikorera mu Rwanda. Bikaba rero bitagaragara neza uko yakwitwa “hautement inclusif” mu gihe abari ku butegetsi mu Rwanda nabo batiteguye kuyitabira, ngo ibere mu mahanga ! Muri make, DIRHI ni igitekerezo cyiza kidateze gushyirwa mu bikorwa!
Ku ruhande rw’Ishyaka FPR-Inkotanyi riri ku butegetsi, nabo igitekerezo cy’Inama Rukokoma bumvise akamaro kacyo kare, ndetse bayishyira no mu Itegekonshinga ! Niyo mpamvu buri mwaka bakora icyo bise “Inama y’Igihugu y’umushyikirano” nk’uko iteganywa n’Itegekonshinga ryo mu 2003, mu ngingo yaryo y’168 (Ivugururwa no 2 ryo ku 08/12/2005). Mu by’ukuri uwayitekereje yifuzaga ikintu kijya kumera nka Rukokoma. Gusa iyo nama y’umushyikirano yaje guhinduka nk’urubuga rwo gutambutsa amatangazo ya Leta gusa, igirwa n’icyanzu cyo kwikorera tourisme ku Banyarwanda babishaka bamaze igihe hanze y’igihugu ! Muri iyo nama imaze gutumizwa icuro 9 zose, ibibazo bihangayikishije Abanyarwanda ntibivugwa, buri wese mu batumiwe baturutse hanze arabitsinda kugira ngo arebe ko yakwivana i Kigali amahoro! Muri iyo nama Leta ya Paul Kagame yishimira kwivuga ibigwi gusa…Inkomamashyi nazo zikarushanwa kwibonekeza no gutera icyotezo abategetsi b’u Rwanda, bikarangira bityo; amafaranga y’igihugu atagira ingano yakoreshejwe mu gutegura iryo kinamico agasa n’asutswe mu ngarani, Abanyarwanda nabo bakikomereza ubuzima bw’ibibazo…nk’aho ntacyabaye ! Inama nk’iyo ntawayitegaho umuti, kereka ihindutse, igategurwa ukundi, ikayoborwa n’Abanyarwanda baturutse mu nzego zinyuranye kandi batabogamiye ku butegetsi buriho, igahabwa inshingano zifatika kandi zisobanutse, ikongererwa ububasha (ikagirwa Constituante)… icyo gihe yakwitwa Rukokoma, igasobanura byinshi koko.
Inama Rukokoma, ni INAMA IDASANZWE yahuza abahagarariye ibyiciro byose by’abenegihugu: imitwe yose ya politiki ikorera mu gihugu n’ikorera mu buhungiro, société civile, ingabo z’igihugu, abanyamadini, urubyiruko, abari n’abategarugori….abagororwa bakaganira ku bibazo byose bibangamiye imibanire y’Abanyarwanda (le vivre ensemble) kandi bakanashakira hamwe ibisubizo bikwiye kandi biramba.
Mu bibazo byaganirwaho:
(1)Hari ikibazo cy’ingutu cyo kwikubira ubutegetsi, bwakomeje kwiharirwa n’udutsiko dukorera inyungu zatwo gusa, hashingiwe ku bwoko cyangwa akarere.
(2)Ikibazo cyo kwikubira umutungo w’igihugu, bake bakabaho mu murengwe abenshi bicwa n’inzira kandi aribo bakora.
(3)Hari ikibazo cyo gushaka inzira yo guca burundu ubwicanyi bwaranze Abanyarwanda: 1959, 1973, 1990,1994- kubera impamvu zo kurwanira ubutegetsi cyangwa kwangwa agasuzuguro.
(4)Ikibazo kirebana na jenoside n’ingaruka ifite ku mibanire y’Abanyarwanda kimwe n’uburyo itakomeza kugirwa igikoresho cy’abashinzwe ubuyobozi bw’igihugu.
(5)Ikibazo kirebana n’amoko [identité/identity] mu Rwanda, kigashakirwa umuti, aho gukomeza kugihisha no kuzinzika akarengane gakomeye kagikomokaho n’impaka gikomeje gukurura mu Banyarwanda.
(6)Ikibazo cy’uruhare rw’abasilikari muri politiki.
(7)Ikibazo cy’Ababaye abakuru b’igihugu badahabwa agaciro n’icyubahiro bakwiye.
N’ibindi…
Mu bisubizo byanononsorwa
(1)Gutegura itegeko nshinga Abanyarwanda bose bibonamo, hakigwa uko abenegihugu bose bahagararirwa mu butegetsi, nta gice na kimwe kiryamiwe cyangwa cyibagiranye.
(2)Gushaka uburyo hashyirwaho inzego z’ubuyobozi bw’igihugu zishingiye ku matwara ya demokarasi, abaturage bagasubizwa ijambo, bakagira uruhare rugaragara mu kwishyiriraho ababayobora.
(3)Gushaka inzira zo gusaranganya ibyiza by’igihugu bikagera ku benegihugu bose, binyuze mu nzira y’imishinga isaranganywa uturere twose, imishahara ikwiye (salaires jutses) ku bakozi bose ba Leta, imfashanyo zihabwa abatishoboye bose nta kwikanyiza, serivise zihabwa Abenegihugu bose nta vangura,…
(4)Kumvikana ku mateka agomba kwigishwa urubyiruko
(5)Guha RUGARI abakoreye Abanyarwanda ibyaha bikomeye BAKAVUGA BYOSE UKO BYAGENZE.
Iyi ngingo ya gatanu niyo fondasiyo ya byose :
*Ba bandi babaye ibyamamare mu kwica rubanda, bagomba kuza bakabisobanurira muri Rukokoma.
*Abasahuye umutungo rusange bazaze babisobanure.
*Abashinjwa ko bagambaniye igihugu, barimo abatanze Byumba…bazaze babisobanurire muri Rukokoma.
Rukokoma iramutse iteranye, Abanyarwanda basuzuma ibyo byose, abasaba imbabazi bakazihabwa, bagahabwa « ABSOLUTION » , bagasubira mu buzima busanzwe, bagafatanya n’abandi kubaka igihugu. Abanze kwitabira uwo mwitozo mutagatifu kandi barahemutse bafatwa bagashyikirizwa inkiko, bagahanwa hakurikijwe amategeko.
Muri iki gihe, Inama Rukokoma irakenewe kurusha uko yari ikenewe mu 1991. Koko rero nyuma y’iyo taliki, mu Rwanda habaye amahano arenze ukwemera arimo Jenoside, ubwicanyi ndengakamere, igihombo gikabije cy’imitungo rusange n’iy’abantu ku giti cyabo…. Imitima ya benshi mu Banyarwanda yashenguwe n’agahinda , umujinya n’ipfunwe birenze igipimo. Ubutegetsi bwa Paul Kagame bwagombye kwemera inama Rukokoma nta mananiza kubera ko ntayindi nzira y’amahoro bufite yo kuramira u Rwanda no gutanga ituze mu Banyarwanda. Ni byo rwose Inama Rukokoma ikwiye kuba. Igihe kirageze.
II.”ABATUTSI NI ABANYARWANDA KANDI NI ABAVANDIMWE BACU ».
Ikindi gitekerezo, cyari intagereranywa ariko ubu ba Karahanyuze badashishoza bakaba baragihinduye iciro ry’imigani, ni iki ngiki: Mu gihe Abanyarwanda benshi bacengezwagamo ko INKOTANYI zo 1990-.. zifite imirizo n’amatwi atendera, ko atari abantu ahubwo ari IMIHIRIMBIRI misa….Umunyapolitiki Faustin Twagiramungu ni we wenyine watinyutse, avugisha ukuri yashoboraga kumenera amaraso ye, ati ”Abatutsi si Inyangarwanda, ni abavandimwe bacu; Inkotanyi ni Abanyarwanda nka twe, dushobora gushyikirana”.
Koko rero iki gitekerezo cyari nka Bombe atomique muri icyo gihe. N’ubwo cyakiriwe nabi na bamwe mu bari ku butegetsi, ntibibuza ko cyari ukuri kuzima. Kuba Inkotanyi zo zari zifite indimi ebyiri, bikaza kugaragara ko Demokarasi zasezeranyaga Abanyarwanda yari ibinyoma gusa, nta wundi wabibazwa uretse abayobozi ba FPR. Kuba bari bafite gahunda yo kwifatira ubutegetsi bwose bonyine, bagasinya Amasezerano ya Arusha mu buryo bwa nyirarureshwa kandi nyamara bari bategura intambara ya rurangiza, nta wundi wabisobanurira Abanyarwanda utari FPR : Abayobozi bayo bagomba kuzasabwa ibisobanuro muri Rukokoma.
Abashinja Faustin Twagiramungu kugambana bahereye kuri buriya butwari yagize bwo kwerekana ko Abatutsi nabo ari abavandimwe bafite uburenganzira nk’ubwabandi benegihugu bose, ni babandi badatekereza cyane bakomeje kwibwira ko u Rwanda ari igihugu icy’Abahutu bonyine, kandi imyumire nk’iyo aho yatugejeje twarahabonye ! Ntawakwifuza kuhasubira.
Muri iki gihe, Faustin Twagiramungu cyangwa « Les Rukokomistes » bakwiye kongera gutinyuka bagafata indangururamajwi, bakavuga cyane badakebaguzwa, bakabwira FPR iri ku butegetsi n’ Abatutsi b’Abanyarwanda ko n’“ABAHUTU atari Ibikeri, Ingagi, Ibipinga, ko bose atari Abajenosideri… ko ari ABAVANDIMWE N’ABANYARWANDA BUZUYE NK’ABATUTSI n’ABATWA”. Ntibakwiye kurenganywa no kuvangurwa nk’aho ari abenegihugu badashyitse (citoyens de seconde zone). Abishoye mu bwicanyi na jenoside bakwiye kubibazwa ku giti cyabo ariko ibyaha byabo ntibigomba kugerekwa nkana ku bwoko bwose.
Uko mbinona, iki nicyo gitekerezo-shingiro cya politiki kigomba kubanza kwakirwa na bose (préalabre) kugira ngo n’Inama Rukokoma ibe yagira ishingiro n’injyana. Ntawe uganira n’umusuzugura.
Umwanzuro
Abataga igihe cyabo bahimbahimba icyaha kidafite ireme cyo gukorana na Rukokoma cyangwa kugira ibitekerezo bya Twagiramungu nibakureyo amaso. Icyo dukeneye muri iki gihe ni politiki ishingiye ku bitekerezo by’umwimerere bishyigikira indangagaciro nzima zigamije kubanisha Abanyarwanda mu mahoro nko kuvugisha ukuri, ubwisanzure kuri buri wese, ubutabera, demokarasi, gusaranganya ibyiza by’igihugu,etc.
Naho gucuruza inkovu z’imiringa, impuha cyangwa urusaku rw’imbunda, gukangisha ubwicanyi buri mu nsi,… ubwabyo si umushinga wa politiki! Urwo rusaku tumaze imyaka myinshi twiruka inyuma rumaze kutumena amatwi bihagije, ndahamya ko atari benshi bagikeneye kurwumva.
Politiki si ibintu byo gukina, politiki mbi yaratwishe, iradupfakaza, itugira impfubyi, idusenyeraho igihugu. Birakwiye ko abashoboye gutekereza no kurema INDI NZIRA nzima, itari iyo tumenyereye yo kumena amaraso, bareka gukomeza kuba indorerezi ahubwo bakajya ahabona, bagahabwa ijambo, bakagaragaza ibitekerezo byabo bizima, bigahugura Abanyarwanda.
Niba intambara zitangirira mu mitwe y’abantu, aho niho nyine hakwiye gushingwa ibirindiro by’abaharanira amahoro !
“Les guerres prenant naissance dans l’esprit des hommes, c’est dans l’esprit des hommes qu’il faut élever les défenses de la paix”(Préambule de la Charte de l’UNESCO)
Amahoro n’Ubwisanzure kuri buri wese.
Padiri Thomas Nahimana.


c: text/html

text:
Inyigisho yo ku wa kabiri w’Icyumweru cya mbere cy’Igisibo, 2014
Ku ya 11 Werurwe 2014 – Yateguwe na Padiri Balthazar NTIVUGURUZWA
Amasomo: Iz 55, 10-11, Zab 33(34); Ivanjili: Mt 6, 7-15
1. Bavandimwe,
Ejobundi buriya ku wa gatandatu ushize, nanyarukiye ku ivuko ngiye kubasura. Abenshi batuye aho bakora umurimo w’ubuhinzi n’ubworozi. Nabonye umwanya wo gutembera gato nsuhuza abaturanyi. Nanyuze ku mirima irimo ibishyimbo bikiri bito nsanga ari byiza, ariko hari impungenge. Igihe cy’ihinga gitangiye, imvura yaguye neza pe ; ibobeza ubutaka, barahinga cyane. Ariko muri ino minsi imvura isa nk’aho yabuze mu duce twinshi tw’igihugu ; harimo n’ako mvukamo. Abahinzi rero bafite impungenge ; imyaka bahinze, cyane cyane ibishyimbo, irareba nabi kubera kubura imvura ; ndetse hamwe na hamwe amababi ya mbere yo hasi yatangiye guhuguta bishyira kuma. Barimo rero barasaba cyane Nyagasani kugira ngo abagoborere imvura ihagije, hato batarumbya nk’uko byabagendekeye mu ihinga rishize !
2. Bavandimwe,
Ibyo mbivugiye mu kurizikana Isomo rya mbere ry’uyu munsi ; rigereranya imbaraga z’Ijambo ry’Imana nk’iz’imvura ituruka mu kirere ikabobeza ubutaka igaha umuhinzi imbuto n’ifunguro rimutunga.
Ijambo ry’Imana rero rifite imbaraga cyane. Icyo rivuze kiraba. Risohoza isezerano ry’Imana. Ryomora imitima. Ribobeza imitima yumiranye. Rirajijura. Rihoza abababaye. Rirahumuriza. Ryomora imitima yakomeretse. Rigorora imitima igoramye. Rikora ku mutimanama wanangiye, rikawutera kwibaza, kwihana no kwisubiraho. Rigarura abatannye mu nzira iboneye.
Ijambo ry’Imana ritera imbaraga. Ritera amahoro n’ibyishimo. Rimara inzara n’inyota by’abasonzeye Imana n’ubutungane bwayo.
Ijambo ry’Imana rirunga. Rirabonesha nk’urumuri. Rirakiza. Muri make, ritanga ubuzima; ubuzima bwuzuye ; ubuzima bw’iteka.
3. Bavandimwe,
Niba twajyaga dusonzera Ijambo ry’Imana nk’uko bariya bahinzi basonzeye imvura kugira ngo imyaka yabo imere neza, maze izabahe umusaruro ushimishije. Barimo barasaba Imana imvura kugira ngo batazarumbya. Twe nk’abakristu, ni izihe mbaraga dukoresha kugira ngo twumve, tuzirikane kandi dutungwe n’Ijambo ry’Imana ? Koko ubutaka ntacyo bushobora kwera butabobejwe n’imvura, cyangwa andi mazi umuntu ashobora gukoresha yuhira ibihingwa. Ese tujya tuzirikana akamaro Ijambo ry’Imana ridufitiye ? Tujya twibuka ko nta mbuto z’ubukristu dushobora kwera tutamurikiwe na ryo ?
Muri iki gihe cy’Igisibo, nimucyo tugaruke ku isoko y’Ijambo ry’Imana. Ni ho tuzavoma n’imbaraga zo kugarukira Imana. Ku cyumweru gishize twumvise ukuntu Yezu Umukiza wacu yatsinze Sekibi umushukanyi. Imwe mu ntwaro yayitsindishije ni imbaraga z’Ijambo ry’Imana.
4. Bavandimwe,
Ivanjili y’uyu munsi ni ijambo ry’Imana ridutera ibyishimo n’amizero. Mu isengesho rya « Dawe uri mu ijuru », Yezu aratwigisha gusenga turangamira Imana Umubyeyi wacu, uzi neza icyo dukeneye, na mbere y’uko tukimusaba. Gusenga k’umukristu si ugusukiranya amagambo ; ahubwo ni nk’umusabano w’umwana n’umubyeyi. Imana koko ni Umubyeyi wacu udukunda cyane ; umubyeyi utwitaho buri gihe ; umubyeyi utugirira impuhwe akatubabarira ; umubyeyi uhora adushakira kandi atugoborera icyatugirira akamaro.
Ikuzo n’ibyishimo by’umubyeyi ni ukubona abo yibarutse barakuze, baratoye imico myiza yabatoje, barateye imbere ; mbese bamerewe neza. Koko ukwibyara gutera ababyeyi ineza. Icyo ni cyo Nyagasani Imana Data wa twese ahora atwifuzaho : kurangwa n’imico yadutoje kugira ngo duhirwe.
Ikuzo n’ibyishimo by’umwana ni ukubona umubyeyi we yishimiye aho umwana we ageze, amwizihihe, amuteye ishema, atamukoza isoni. Natwe ibyishimo byacu nk’abana b’Imana nibibe koko ibyo kubahisha izina rye, kwogeza hose ingoma ye no guhora dukereye gukora ugushaka kwe.
Dushimire Yezu Kristu wadutoje gusenga, akatwigisha isengesho ryiza ry’abana b’Imana. Naharirwe ikuzo ubu n’iteka ryose. Amina.
Mukomeze mugire Igisibo cyiza.
Padiri Balthazar NTIVUGURUZWA

robotstxt: allowed

filter: keep


text:
Ku cya 30 Gisanzwe, A, 29 Ukwakira 2017
Amasomo:
Isomo rya 1: Iyim 22, 20-26
Isomo rya 2: 1 Tes 1, 5c-10
Zab 18 (17), 2-4.47.51
Ivanjili: Mt 22, 34-4
Amasomo ya none agamije kutwibutsa ishingiro ry’Amategeko umuntu wese ushyira mu gaciro yari akwiye kubahiriza. Hariho kwiga no kumenya byinshi. Hariho ikoranabuhanga n’iterambere ku isi yose. Ariko nyamara iyo witegereje ibibera ku isi muri iki kinyejana cya 21, ushobora gutekereza ko Imana Data Ushoborabyose mu kuduhugura ubutitsa, isa n’igosorera mu rucaca ikavomera mu rutete.
None se ko itegeko rya mbere ari ryo shingiro ry’ayandi yose ari ugukunda Imana n’umutima wose n’amagara yose n’ubwenge bwose… Hari abantu benshi bataramenya Imana. Baracyari mu icuraburindi. Abamisiyoneri bakoze iyo bwabaga. Iterambere n’ikoranabuhanga byabatanze imbere. Iryo koranabuhanga ryajyaga kugurukana ubutumwa bw’Inkuru Nziza ikagera hose ku isi…Ariko se kuki hari benshi bataramenya Imana Se wa Yezu Kirisitu? Ni nde wasubiza iki kibazo? Uzafate urugero kuri Afurika urebe buri guhugu umubare w’ababatijwe, uzumirwa. Hari benshi cyane bakibereye mu mihango ya gakondo, hari n’abandi bibereye aho, ibyo bumva kandi babona bijyanye n’Ingoma y’Imana ntibabirebe n’irihumye!
Itegeko rya kabiri, ni ugukunda mugenzi wawe nk’uko wikunda. Biragaragara, utaramenye Imana, ntamenya na mugenzi we. Yiberaho nk’inyamaswa idatekereza. Icyo ashyira imbere, ni ukurya ibye akaba yarenzaho n’iby’abandi. Ibyo ntibishimisha Imana. Mu isomo rya mbere, twumvise ko Imana itazihanganira abanyunyuza imitsi y’umusuhuke n’abakandamiza abatagira kivurira. Imfubyi n’abapfakazi na bo bakunze guhemukirwa. Ubahemukira, ntazabona icyo yireguza umunsi Yezu yagarutse. Imana yavuze ko yumva imiborogo y’abatsikamiwe. Ijambo ryayo rirabahumuriza. Cyakora umuntu utsikamiwe kandi akaba atigera yumva ijwi ry’Imana rimuhumuriza, apfira mu ruhu kuzageza ku ndunduro, aririra mu myotsi ubuziraherezo ntawe umuhoza.
Birihutirwa cyane gushyiraho akete twe twumva Ijambo ry’Imana tukagira uruhare mu guhumuriza abarengana cyangwa abazahajwe n’ingorane zo muri iyi si. Abakene, aboro n’indushyi, imfubyi n’abapfakazi, abapfukiranywe ku buryo bwinshi…abo bose bakeneye uwabahumumriza. Zirikana Ijambo Kiliziya yadusangije none, maze usabe urumuri rwo kugira uruhare mu kuzahura abazahaye. Ni cyo kizagaragaza ko uzi Amategeko y’Imana bitari mu magambo gusa. Ntiwibagirwe ko ingororano yawe izaba nyinshi mu ijuru. Yiharanire ye.
Yezu Kirisitu asingizwe. Umubyeyi Bikira ,Mariya aduhakirwe. Abatagatifu duhimbaza badusabire kuri Data Ushoborabyose.
Padiri Cyprien Bizimana


text:
ISOMO RYA 13
Umupayiniya ni muntu ki?
Ijambo umupayiniya rikunze gukoreshwa ku muntu ugera bwa mbere mu turere abandi batarageramo, akaba afunguye inzira abandi bazakurikira. Yesu na we twavuga ko yari umupayiniya, kuko yoherejwe ku isi gukora umurimo watumye abantu babona ubuzima kandi afungurira abantu inzira izatuma bahabwa agakiza (Matayo 20:28). Muri iki gihe, abigishwa be bamwigana bamara igihe kinini gishoboka ‘bahindura abantu abigishwa’ (Matayo 28:19, 20). Ndetse hari bamwe bashoboye gukora icyo twita umurimo w’ubupayiniya.
Umupayiniya ni umubwiriza umara igihe kinini mu murimo wo kubwiriza. Abahamya ba Yehova bose ni ababwiriza b’ubutumwa bwiza. Ariko hari bamwe bishyiriyeho gahunda yo kuba abapayiniya b’igihe cyose, bakajya bamara amasaha 70 buri kwezi mu murimo wo kubwiriza. Kugira ngo babigereho, abenshi bahisemo akazi kabasaba gukora iminsi mike mu cyumweru. Hari n’abandi batoranywa bakaba abapayiniya ba bwite, bakoherezwa kubwiriza mu turere tutarimo ababwiriza b’Ubwami benshi. Buri kwezi bamara amasaha 130 cyangwa arenga mu murimo wo kubwiriza.Abapayiniya bemera kubaho mu buzima bworoheje, biringiye ko Yehova azabaha iby’ibanze bazakenera mu buzima (Matayo 6:31-33; 1 Timoteyo 6:6-8). Abadashobora kuba abapayiniya b’igihe cyose, igihe babishoboye bashobora kuba abapayiniya b’abafasha, bakongera igihe bamaraga mu murimo wo kubwiriza ku buryo kigera ku masaha 30 cyangwa 50 mu kwezi.
Umupayiniya ayoborwa n’urukundo akunda Imana n’urwo akunda abantu. Kimwe na Yesu, natwe tubona ko abenshi mu bantu bo muri iki gihe bakeneye cyane kumenya Imana n’imigambi yayo (Mariko 6:34). Kandi dufite ubutumwa bwabafasha muri iki gihe, bakagira ibyiringiro bihamye by’igihe kizaza. Urukundo umupayiniya akunda bagenzi be ni rwo rutuma akoresha igihe cye n’imbaraga ze atizigamye, ageza ku bandi ubutumwa bwiza (Matayo 22:39; 1 Abatesalonike 2:8). Ibyo bituma ukwizera kwe kurushaho gukomera, akarushaho kwegera Imana kandi akagira ibyishimo byinshi.—Ibyakozwe 20:35.
Wasobanura ko umupayiniya ari muntu ki?
Ni iki gituma bamwe baba abapayiniya b’igihe cyose?


text:
Muhanga: Abacuruza imboga bagiye kubakirwa ahandi, kugabanya ubukode bizaganirwaho – PSF
Urugaga rw’abikorera (PSF) mu Karere ka Muhanga ruratangaza ko rugiye kwimurira abacuruzi b’imboga mu gice cyo hasi kigiye kubakwa mu rwego rwo gukemura imbogamizi abo bacuruzi bagaragazaga, zirimo kuba aho bashyizwe mu igorofa rya kane y’iryo soko hashyuha cyane.
Ubwo bushyuhe ngo bwatumaga imboga n’imbuto bacuruza bisaza vuba ndetse bimwe bikaba byabora kubera ko nta mwuka uhagije uhagera, ibyo kandi bizanakuraho ikibazo cy’abavunikaga bazamura imifuka y’imboga, imbuto n’inyama ndetse binorohereze abahaha ibya make kwegera aho biri.
Hashize hafi amezi abiri isoko rishya rya Muhanga ryuzuye ku bufatanye n’abikorera ndetse ryimuriwemo abakoreraga mu isoko rishaje ubu rigiye kubakwamo ububiko bunini bw’ibicuruzwa.
Kwimura abanyesoko bamwe ntibyabanyuze kubera ibiciro bavugaga ko bihanitse ugereranyije n’aho bakoreraga mbere kandi ibiciro bagurishaho bitarazamutse, ubu igiciro cyavuye ku mafaranga ibihumbi umunani y’u Rwanda kigera ku bihumbi 30 ku kwezi.
Hanagaragaye kandi ikibazo cy’abagiye gukorera hanze y’isoko mu yandi mazu, byasabye ko babyangirwa kuko ngo byari binyuranyije n’amasezerano bagiranye n’isoko igihe bemererwaga gukodesha ibibanza mu isoko rishaje, yagombaga gushingirwaho mu kwimukira mu rishyashya.
Ibiciro bihanitse no gukorera ahashyushye ni byo abacuruza imboga n’imbuto bavuga ko bibangamye
Abahuje avuga ko abakiriya bakomeje kwakira ari abasanzwe, akifuza ko mu gutangira mu isoko rishya bari bakwiye guhabwa igihe cyo kugerageza no kumenyereza abakiriya bishyura makeya hanyuma bakajya bagenda bazamurwa mu biciro uko ibintu birushaho kumera neza, dore ko n’icyorezo cya Covid-19 kitaboroheye.
Agira ati “Ntabwo twifuza ko iyi nyubako yacu nziza iteshwa agaciro, ni igisubizo kuko ntawe wifuza gukorera ahantu habi kandi ibyiza bihari, ariko uburyo dukoreramo ni byo biduhenze ariko inyubako ntacyo twayinenga kuko nibampenda ku bukode nanjye nzahenda umukiriya kandi icyo ni ikibazo na cyo”.
Uwumuremyi Marie Claire avuga ko imboga za dodo, intoryi n’amatunda usanga zikubitwa n’izuba bikuma vuba vuba ku buryo bahura n’ibihombo, kuko batakibirangura kenshi nka mbere kuko abakiriya ari bakeya ugereranyije na mbere.
Agira ati “Iyaba twabonaga aho dukorera hasi byari kuba byiza kuko imboga umuntu azigura azibonye. Ikindi hano izuba riratwicira ibicuruzwa ku buryo usanga hari ibyumagaye, amafaranga yariyongereye kandi n’ubwo hano ari heza ibyo tuhakorera nta kintu tugikiramo”.
Nyinawumuntu Gerardine avuga ko hari abantu bagicururiza hanze bazwi ku izina ry’abazunguzayi batangira abaza guhahira mu isoko rishya ugasanga abantu bamwe bahahiye hanze kuko mu isoko ari kure, agasaba ko na bo bakurwa hafi y’isoko.
Agira ati “Hano hantu h’izuba ringana gutya ntabwo ari ah’imboga n’imbuto, iyo amatunda yakubiswe n’izuba usanga bavuga ko ashaje, dukeneye gukorera ahantu habereye ibyo ducuruza bakareba niba ibyo twishyura bihwanye n’ibyo dukuramo, imboga zirimo kwangirika”.
Yongeraho ati “Icyifuzo cyacu nyamukuru ni ukutuvana aha hantu tugashyirwa aho buri mukiriya n’uwishyura 100frw agera n’ayo ibihumbi 30frw bakayaduca ariko twacuruje kuko nk’ubu mungezeho sindacuruza n’igiceri cya 100frw”.
Hari abadatewe ikibazo n’imisoro kuko babonye aho bacururiza hagutse
Rizinde François ucuruza ibirimo ifu n’ibindi byo kurya, avuga ko isoko rishaje ntaho rihuriye n’aho bakorera uyu munsi kuko isoko rishya rifite isuku kandi akaba yarabonye aho akorera hagutse, akavuga ko abakiriya nibamara kumenyera bizaba ari byiza kurushaho.
Agira ati “Aha ni mu nzu nini mu gihe nakoreraga ahantu hafunganye, ndatekereza ko mu minsi iri imbere bizagenda neza, hari ibyo nabaga nabitse bitagaragara kandi ubu nabashije kongera ibicuruzwa hano kuko mfite umwanya munini”.
Abakorera ahacururizwa inyama na bo bavuga ko aho bimukiye ari heza kandi bahishimiye kuko inyubako ifite isukuku igomba no guhenda ariko bakaba bifuza ko bishobotse nabo bashyirwa mu gice kiri hasi kuko usanga kuzamura imifuka y’inyama hejuru bibagora cyane.
Akarere kabivugaho iki?
Umuyobozi w’Akarere ka Muhanga, Kayitare Jacqueline, avuga ko kuzuza isoko rya Muhanga ari umushinga mwiza bafatanyije n’abikorera kandi bagashyiramo ubushobozi bwinshi n’umwanya wabo kandi isoko rishya ryahinduye ishusho y’umujyi wa Muhanga.
Avuga ko isoko rishya rizanye ibisubizo byinshi ugereranyije n’ibyo mu isoko rishaje kuko hari umutekano uhagije n’isuku nyinshi kandi muri iki gihe cya Covid-19 rigira uruhare mu gutuma abantu bisanzura.
Kayitare avuga ko abantu bose batahita banyurwa no kwinjira mu isoko rishya kuko usanga buri wese yireba bitewe n’icyo akora mu isoko, ari na ho hagaragaye ibijyanye n’ubukode buri hejuru, n’ikibazo cy’abavuga ko bakorera ahantu hatababereye.
Agira ati “Ibyo ari byo bose hari impinduka zagomba kuzamo mu biciro ariko nitwe nk’akarere duhagarariye inyungu z’abaturage, abacuruza imboga n’imbuto bavuze ko bakorera ahari izuba bitewe n’imiterere yaho, kandi bakaba bavuga ko bakorera kure, ariko hari aho twabonye tugiye kubimurira”.
Ku kijyanye n’abavuga ko bakuwe aho bagiye gukodesha inzu z’ubucuruzi kuko ubushobozi bwabo butajyanye no gukorera mu isko rishya, Kayitare avuga ko isoko rijyanye n’icyerekezo cy’igihugu ari igitekerezo hagati y’abikorera n’ubuyobozi.
Avuga ko abantu bakuwe mu maduka yegereye isoko bari bimukiyemo ari abari batangiye gucuruza ibibangamira isoko bikaba byica politiki y’abikorera n’akarere kandi bikabangamira abari mu isoko bafite ibicuruzwa nk’ibyabo.
Agira ati “Abo twifuje ko bava muri ayo mazu ni abacuruza ibisa nk’iby’abemeye kujya mu isoko, ntabwo twakwemera ko baza guteza akajagari batangira abakiriya kuko ibyo byaba ari ukubangamira uburenganzira bw’abari mu isoko. Ikindi ririya ni isoko twimuye, hari amasezerano twagiranye na bo bajya muri ririrya soko, bagiye tudasheshe amasezerano kandi bajya mu nkengero z’isoko aho babangamiye abo twakomeje gukomezanya amasezerano”.
Avuga ko uruhare rw’akarere rwashyizwe mu isoko ari urw’abaturage kandi bagomba kugenzura ko imikorere yabo yakoroshywa kuko icyari kigoye cyane kwari ukubona isoko kandi ibisubizo ryazanye birahagije na ho imbogamizi zindi zavuka zikazajya zishakirwa ibisubizo.
PSF yiyemeje kwimura abacuruza imboga n’imbuto mu gihe kitari kirekire
Umuyobozi w’urwego rw’abikorera PSF mu Karere ka Muhanga, Kimonyo Juvenal, avuga ko hari byinshi byagaragaye nyuma yo kwimura abantu bagera ku 2000 bakoreraga mu isoko rishaje.
Avuga ko bimwe mu bibazo byagaragaye birimo n’abagiye aho batishimiye barimo abacuruzi b’imboga n’imbuto ubu bakaba bagiye kuhimurwa nyuma yo gusuzuma no kuganira ku mbogamizi bagaragaje.
Agira ati “Iyo wimuka hari imbogamizi ugenda uhura nazo kandi izo mbogamizi ni zo turimo gushakira ibisubizo, ku mboga n’imbuto twatekereje niba twabahyiriramo ibyuma byinjizamo umuyaga cyangwa tukaba twabubakira hasi. Turimo kuganira n’abubatse iri soko ngo badukorere inyigo zo ku kibuga kugira ngo tububakire aho bakorera bitabangamiye abandi kandi natwe bitatubangamiye”.
Avuga ko hari gukorwa ibishushanyo by’uko aho hantu hazubakwa kandi ko bitazatinda kuko nibura byafata hagati icyumweru n’ibyumeru bibibri bakaza gukorera hasi, naho ku bijyanye n’ibiciro bavuga ko bihanitse bizaganirwaho.
Agira ati “Twabanje kuganira uko abashoramari batahomba kandi n’abacuruzi batoya batahendwa, twari twabashyiriye ku bihumbi 30Frw twumva atari menshi ariko byose ni ibiganiro twagiye tugirana kandi tuzakomeza kuganira kandi ntabwo tuzabura ibisubizo”.
Igice cya mbere cy’isoko cyuzuye gitwaye asaga miliyari ebyiri z’Amafaranga y’u Rwanda, akarere katanze hafi miliyoni 300frw abarirwa ku gaciro k’ikibanza ryubatseho, kazanatanga kandi asaga miliyoni 400frw angana n’agaciro k’ikibanza cyarimo isoko rishaje kigiye kwegurirwa abikorera, icyo gishoro ngo kikaba ari icy’abaturage bose bityo ntawe ukwiye kubangamirwa.


text:
Umusoro w'Ipatanti
Ipatanti
Itegeko ngenderwaho:
Umusoro w’Ipatanti ugengwa n’Itegeko No. 75/2018 ryo ku wa 07/08/2018 rigena inkomoko y’imari n’umutungo by’inzego z’imitegekere y’igihugu zegerejwe abaturage
Ni nde ufite inshingano yo kwishyura umusoro w’ipatanti?
Umusoro w’ipatanti wishyurwa n’umuntu wese utangije igikorwa cy’ubucuruzi mu Karere ako ari ko kose aho akorera.
Igihe cy’umusoro w’ipatanti
Igihe cy’umusoro w’ipatanti gitangira ku itariki ya mbere Mutarama kikarangira ku itariki ya 31 Ukuboza.
Iyo ibikorwa by’ubucuruzi bisoreshwa bitangiye nyuma y’ukwezi kwa Mutarama, umusoreshwa tanga umusoro w’ipatanti ungana n’amezi y’umwaka asigaye kugira ngo umwaka urangire, habariwemo n’ukwezi ibikorwa byatangiyemo.
Ku basoreshwa bakora ibikorwa by’ubucuruzi bidahoraho cyangwa by’ingarukagihe, umusoro w’ipatanti utangwa ku mwaka wose kabone n’iyo ibikorwa by’ubucuruzi bisoreshwa byaba bidakorwa mu mwaka wose.
Igipimo cy’umusoro w’ipatanti
Ku musoreshwa wiyandikishije ku musoro ku nyogeragaciro (VAT), umusoro w’ipatanti ushingira ku mubare w’amafaranga yose yacurujwe mu mwaka uheruka, nk’uko bikurikira:
Icyitonderwa
Abasoreshwa bacuruza ibintu cyangwa serivisi zisonewe umusoro ku nyongeragaciro ariko agaciro k’ibyacurujwe kakaba karuta cyangwa kangana na miliyoni makumyabiri z’amafaranga y’u Rwanda (20.000.000 FRW) bishyura umusoro w’ipatanti ku buryo bumwe n’abasoreshwa biyandikishije ku musoro ku nyongeragaciro.
Ku bandi batiyandikishije ku musoro ku nyongeragaciro (VAT), umusoro w’ipatanti ushingira ku rwego rw’umurimo n’ahantu ukorerwa nk’uko bigaragara mu mbonerahamwe ikurikira:
Inama Njyanama y’Akarere igena buri mwaka ahafatwa nk’icyaro cyangwa nk’umujyi ikanagena imirimo iciriritse.
Itariki yo kumenyekanisha umusoro w’ipatanti
Umusoreshwa wese ageza imenyekanisha ry’umusoro w’ipatanti ku rwego rusoresha bitarenze itariki ya 1 Mutarama y’umwaka uhwanye n’igihe cy’isoresha.
Imenyekanisha ry’umusoro w’ipatanti ku bikorwa by’icyicaro gikuru n’iby’amashami
Iyo umusoreshwa afite n’amashami akoreramo, imenyekanisha ry’umusoro w’ipatanti rikorerwa icyicaro gikuru na buri shami ry’ibikorwa bye by’ubucuruzi hashingiwe ku gicuruzo cy’umwaka uheruka cy’icyicaro gikuru n’icya buri shami.
yo hari ishami ridafite igicuruzo cyangwa ridashobora kugaragaza igicuruzo cyaryo, umusoro w’ipatanti umenyekanishwa hashingiwe ku gicuruzo cy’icyicaro gikuru.
Imenyekanisha ry’umusoro w’ipatanti hakurikijwe umubare w’inyubako zikorerwamo ibikorwa by’ubucuruzi
Iyo umusoreshwa akorera ibikorwa by’ubucuruzi bitandukanye mu nyubako zitandukanye, buri ikorwa cy’ubucuruzi gikorerwa imenyekanisha ry’umusoro w’ipatanti.
Iyo ubucuruzi bumwe bugizwe n’ibikorwa byinshi bikorwa n’umuntu mu nyubako imwe, hakenerwa icyemezo kimwe kigaragaza ko umusoro w’ipatanti wishyuwe, hagakorwa n’imenyekanisha ry’umusoro rimwe kuri ibyo bikorwa byose by’ubucuruzi.
Imenyekanisha ry’umusoro w’ipatanti w’ibikorerwa mu Turere turenze kamwe
Iyo ubucuruzi bukorerwa ku butaka bwambukiranya imbibi z’Akarere, umusoreshwa amenyekanisha umusoro w’ipatanti muri buri Karere akoreramo.
Kwishyura umusoro w’ipatanti
Umusoro w’ipatanti wabazwe n’umusoreshwa ubwe ushyikirizwa urwego rusoresha bitarenze ku itariki ya 31 Mutarama y’umwaka w’isoresha. Kwishyura umusoro bikorwa mu buryo butandukanye nka Mobile Money, Infinity, Mobicash, E-banking, E-payment cyangwa ukishyura kuri Banki z’ubucuruzi.
Iyo umusoro w’ipatanti udatanzwe ku itariki ugomba gutangirwaho, umusoreshwa
ntiyemererwa gutangira cyangwa gukomeza ibikorwa bye by’ubucuruzi atabanje
kwishyura.
Ibikorwa by’ubucuruzi bitangiye mu gihe umusoreshwa afite ibirarane by’umusoro w’ipatanti atarishyura, biba binyuranyije n’amategeko. Urwego rusoresha rufite ububasha bwo kubihagarika.
Isonerwa ry’umusoro w’ipatanti
Inzego za Leta zidakora ibikorwa by’ubucuruzi, kimwe n’ibigo by’ubucuruzi bito n’ibiciriritse mu myaka ibiri (2) ya mbere ikurikira ishingwa ryabyo, bisonewe umusoro w’ipatanti.
Itangwa ry’icyemezo cy’umusoro w’ipatanti
Nyuma yo gusuzuma imenyekanisha ry’umusoro w’ipatanti n’inyandiko zishyuriweho uwo musoro, urwego rusoresha rutanga icyemezo kigaragaza ko umusoro w’ipatanti w’umwaka w’isoresha uvugwa muri icyo cyemezo watanzwe n’umusoreshwa.
Kumanika icyemezo cy’umusoro w’ipatanti
Icyemezo cy’umusoro w’ipatanti kimanikwa ahantu hagaragara ku muryango w’inzu ibikorwa by’ubucuruzi bikorerwamo cyangwa kikomekwa ku modoka, ku bwato cyangwa ku kindi inyabiziga umusoro watangiwe.
Isubizwa ry’umusoro w’ipatanti
Iyo umusoreshwa ahagaritse cyangwa ahinduye ibikorwa bye by’ubucuruzi hagati mu mwaka usoreshwa, asubizwa, nyuma y’igenzura, umusoro w’ipatanti yatanze hakurikijwe amezi asigaye kugera ku itariki ya 31 Ukuboza kw’igihe cy’umusoro.
Inzira z’ubujurire
Inzira z’ubujurire ni izi zikurikira :
- Umusoreshwa utanyuzwe n’icyemezo yafatiwe n’urwego rw’imitegekere y’igihugu rwegerejwe abaturage ashobora kukijuririra mu nyandiko ashyiraho umukono akayishyikiriza urwego rw’imitegekere y’igihugu rwegerejwe abaturage bireba mu minsi itarenze mirongo itatu (30).
- Urwego rw’imitegekere y’igihugu rwegerejwe abaturage rugomba gutangaza icyemezo rwafashe mu nyandiko mu gihe cy’iminsi mirongo itandatu (60). Iyo rudatangaje icyo cyemezo, ibyo umusoreshwa ajuririra mu igenwa ry’umusoro bifatwa ko bifite agaciro.
- Iyo umusoreshwa atanyuzwe n’icyemezo cy’urwego rw’imitegekere y’igihugu rwegerejwe abaturage, ashobora kohereza ubujurire mu nyandiko akanabushyiraho umukono ku rukiko rubifitiye ububasha mu minsi itarenze mirongo itatu (30) ikurikira igihe yamenyesherejwe icyo cyemezo.
- Iyo umusoreshwa atsinze ibyo yajuririye, urwego rw’imitegekere y’igihugu bireba rugomba kumusubiza umusoro w’ikirenga wishyuwe mu gihe kitarenze ukwezi kumwe nyuma y’uko icyemezo gifashwe.
Icyitonderwa: Ubujurire ntibuhagarika iyishyurwa ry’umusoro, inyungu z’ubukererwe


text:
JOC Rwanda ,yasabye urubyiruko i Kirehe kugira uruhare mu mihigo no kumenya kwikemurira ibibazo
Nyuma y’amezi atatu urubyiruko rwishyize hamwe rwo mu murenge wa Gatore ho mu karere ka Kirehe ruhuguwe na JOC Rwanda , ubumenyi bahawe basanga bwarabagiriye akamaro gakomeye kuko bwabafashije kwishyira hamwe bakaba bizigama ndetse bakaba mu itsinda bise IMPARANIRA GUHIGA.
Mubyo uru rubyiruko rwahuguwe mo harimo : kumenya kwigira no kwikemurira ibibazo , kwihangira imirimo, uko imihigo itegurwa n’uko ishyirwa mubikorwa , uruhare rwabo nk’urubyiruko mu itegurwa ry’imihigo no kuyishyira mubikorwa , uburenganzira bwa muntu nibindi.
Uru rubyiruko ruvuga ko mbere y’amahugurwa bari batandukanye cyane haba mu mitekerereze ndetse no mubikorwa , nyuma yuko bahuguwe ngo bahuje ibitekerezo bishyira hamwe kugirango bahuze imbaraga zabo babashe kwiteza imbere.
Uretse gukora itsinda hamwe no kwizigama , uru rubyiruko rwanakoze imishinga itandukanye rwifuza gufashwamo n’inzego zitandukanye zaba iza leta , izigenga hamwe na JOC Rwanda yabahuguye kugira ngo bashobore kugera ku rwego rwo kwiteza imbere kuribo n’igihugu muri rusanjye.
Mubyifujwe n’uru rubyiruko ko rwaterwamo inkunga , harimo guhabwa ubutaka bagakora ikinamba , gufashwa gushyiraho itorero ry’ababyinnyi , guhabwa imipira yo gukinisha n’imyenda kugira ngo nk’urubyiruko bijye bibafasha guhurira mu mikino itandukanye.
Umuyobozi wa JOC Rwanda ishami ry’abakobwa ( JOCF ) , Xaverine Mukankubana wari uhagarariye JOC Rwanda ari nayo nyir’umushinga wo guhugura urubyiruko rutandukanye mu Rwanda , yabwiye urubyiruko ko intego bafite ari uguhugura no gufasha urubyiruko kugira imyumvire iri hejuru murwego rwo kwiteza imbere.
Mukankubana , avuga ko urubyiruko rugomba kumenya kwigira , kwishakira ibisubizo , kumenya uruhare rufite mu iterambere ry’igihugu , guharanira inyungu rusanjye , gukorera hamwe , gukorera mu mucyo , kugira uruhare mu itegurwa n’ishyirwa mubikorwa ry’imihigo , kwitabira umuganda hamwe n’ibindi bikorwa byose by’ubuyobozi.
Bimwe mubyagaragaye nk’imbogamizi zitera ubushomeri murubyiruko byanatumye JOC Rwanda ihaguruka ngo igire uruhare mu gufasha igihugu gushaka ibisubizo harimo : imyumvire , kutishyira hamwe , gusuzugura akazi , ubunebwe , gutega amaboko ababyeyi , kubura igishoro, kutigirira icyizere…
Umuyobozi wa JOCF Rwanda yemereye uru rubyiruko bimwe mubyo rwasabye birimo ; ingendo shuri , amahugurwa hamwe n’ibindi byose bazashobora ndetse ababwira ko nibaba bashyize hamwe ntakizabananira.
Ku rwego rwa Leta , uwari uhagarariye umuyobozi w’umurenge wa gatore akaba anafite urubyiruko mu nshingano ze , yavuze ko nk’ubuyobozi biteguye gufasha urubyiruko mu bikorwa byose byarufasha kwiteza imbere ngo cyane ko urubyiruko arizo mbaraga z’iguhugu.
Ubuyobozi bwemereye uru rubyiruko inkunga yose ishoboka ndetse barusaba kwegera ubuyobozi bakicara bagashaka ibisubizo byose by’ibibazo rufite kugirango rube umusemburo w’ibyiza murundi rubyiruko.


text:
Mu 2011, nibwo urubyiruko rw’Abahangamirimo nozamibereho rwigaga mu ishuri rikuru ry’Ubuvuzi rya Kigali (KHI) n’abandi, rwishyize hamwe ngo rujye rukora ibikorwa byo gufasha nyuma yo kubona abarimu babo bafasha ababyeshuri batagiraga aho kuba kubona uburyo bwo kubaho mu biruhuko.
Babonye iki gikorwa ari indashyikirwa na bo bifuza gukora ibikorwa bifitiye sosiyete akamaro. Bagiye baguka mu buryo butandukanye ndetse baza guhinduka ikigo gihugura ba rwiyemezamirimo bato ku bijyanye n’imishinga.
Mu bikorwa bakora harimo gutanga amasomo afasha ba rwiyemezamirimo bato gushyira mu bikorwa ibitekerezo by’imishinga yabo. Ibafasha kandi kubona ibiro byo gukodesha ku giciro gito n’ubujyanama, ikanabahuza n’abafatanyabikorwa.
Muri iki gihe cyose bakoze ibikorwa bikomeye cyane kuri ba rwiyemezamirimo bakiri bato kuko bahuguye abagera kuri 183, ibi byatumye hahangwa imirimo 1500.
Kuba harahanzwe iyi mirimo yibanda cyane ku rubyiruko, bisobanuye byinshi mu gihugu nk’u Rwanda aho abagituye 60% ari urubyiruko ariko 20% byarwo badafite imirimo nk’uko bigaragazwa n’Ubushakashatsi bw’Ikigo cy’Igihugu cy’Ibarurishamibare mu Rwanda (NISR).
Mu muhango wo kwizihiza imyaka 10 bamaze bakora ibi bikorwa by’indashyikirwa wabereye mu Karere ka Bugesera, Umuyobozi wa AOG Rwanda akaba ari no mu bayishinze, Mutoni Jean d’Amour, yavuze ko banejejwe n’aho iki kigo cyavuye n’aho kigeze.
Yagize ati “Turishimira ko ibyatangiye nk’igitekerezo cy’abantu 13 bitaga ku bikorwa byo gufasha, ubu byahindutse hiyongereyemo no gukora ibintu birambye kandi bitanga inyungu rusange.”
Yakomeje avuga ko gufungura ishami mu Bugesera (Bugesera Innovation Hub) bifite byinshi bisobanuye dore ko bijyanye n’intego bafite ko bitarenze mu mwaka wa 2030, umukire wa mbere mu Rwanda azaba ari Umuhangamirimo Nozamibereho w’urubyiruko. Ubukire bukazaturuka mu mahugurwa batangira muri ibi bigo.
Yagize ati “Ibyo tuzabigeraho dushyira ibi bigo mu turere twose kugira ngo urubyiruko ruze rwige gukora ubucuruzi ruhure na bagenzi babo, bagirwe inama ndetse banakodeshe ibiro ku mafaranga make cyane, bituma batangira bakanigirira icyizere.”
Mutoni yanasabye urubyiruko kwiyungura ubumenyi butandukanye, gutinyuka ndetse no kurangwa n’imyitwarire myiza kuko gushobora udashobotse ntacyo bimaze.
Umuyobozi ushinzwe Iterambere ry’Umuco muri Misiteri y’Urubyiruko n’Umuco, Twahirwa Aimable, yavuze ko banejejwe n’ibikorwa by’iki kigo.
Yagize ati “Byadushimishije cyane ko iyo ubona urubyiruko rungana rutya bakiri bato bagira igitekerezo cy’inyamibwa kugira ngo bafashe bagenzi babo, mu birebana no guhanga imirimo no kuvana abantu mu bukene, biradushimisha kuko ni cyo cyerekezo u Rwanda ruganamo.”
Yakomeje asaba urubyiruko gukoresha amahirwe ruhabwa n’igihugu aho kwishora mu bibarangaza bibangiriza ubuzima nk’ibiyobyabwenge n’ibindi.
Yagize ati “Urubyiruko batekereze u Rwanda barutekerezaho neza, bumve ko igihugu kitatera imbere batagendanye na cyo kuko imirongo migari na politike birebana n’urubyiruko birahari, amahirwe barayahawe nibayakoreshe neza bareke ibibarangaza.”
Umuyobozi w’Ishami ry’imiyoborere myiza mu Karere ka Bugesera, Sebatware Magella, yavuze ko iki gikorwa bacyishimye kuko kizazamura ubumenyi n’impano z’urubyiruko.
Yagize ati “Igikorwa nk’iki iyo kije mu karere aba ari amahirwe akomeye kuko kiba gisanze ibindi, cyane ko iki kizamura ubumenyi n’impano z’urubyiruko. Ni igikorwa tuba twishimiye cyane.”
Babaye inzira ibageza ku ntsinzi
Ibikorwa bya AOG byemezwa na ba rwiyemezamirimo babinyuzemo bavuga ko amahugurwa bahawe muri iki kigo, yatumye bahumuka ku maso bakabasha kugera ku nzozi zabo mu bucuruzi.
Urugero ni urwa Nyirampeta Nina, wisunze iki kigo mu 2019 yumva yifuza gukora ubucuruzi ariko na we atazi neza igitekerezo cy’ibyo agomba gukora.
Nyuma yo guhabwa amahugurwa, yatangiye umushinga wo guhinga urusenda yise INEZA Chili. Mu gihe gito bitewe n’amahugurwa yahakuye, yabashije kwagura umushinga none ubu yohereza umusaruro hanze y’igihugu akaba yaranatanze akazi ku basaga 80.
Ruhogo Diane afite ishuri ry’incuke mu Mujyi wa Kigali avuga ko yarigezeho kuko hari ubumenyi yahawe n’iki kigo.
Ati: “Abo muri AOG bagize neza banyereka uko narushaho gukora akazi kanjye neza ari na ko nunguka kandi ngaha abana nasigaranye serivisi nziza.”
AOG ikomeje intego zabo zo gushyira ba rwiyemezamirimo bakiri bato ku isonga, kuri ubu bakorera mu Mujyi wa Kigali mu Karere ka Gasabo no mu Karere ka Bugesera, intego yabo ni ukugera mu turere twose tw’igihugu.
Amafoto: Yuhi Augustin


text:
“Nterwa akanyamuneza no kujya mu ishyamba nkasanga ingagi zaramutse neza.” Uyu ni Pelagie w’imyaka 24, wishimira umwuga akora aho yita ku ngagi, akamenya imibereho yazo maze agatanga amakuru y’uko zaramutse ku babishinzwe.
Pelagie avuka Kamonyi. Ngo kubera yakuze yumva bavuga parike y’ibirunga byatumye akunda ingagi kuko yumvaga amakuru yazo, ndetse akanabona abakerarugendo bajya kuzisura bikamushimisha. Byamuviriyemo kwimuka iwabo ajya gutura i Musanze, maze yiga ibijyanye n’ubukerarugendo ariko by’umwihariko akibanda ku nyamaswa zo mu gasozi kugira ngo na we azite ku ngagi maze zirusheho kororoka.
Nubwo yabikundaga ariko, abo yagezagaho igitekerezo ke bamuhaga urw’amenyo. Hari abamubwiraga bati: “Kwita ku ngagi si iby’abakobwa”. Bamubwiraga ko ari umwuga usaba kuzamuka imisozi yo mu birunga, kwirirwa mu ishyamba ndetse n’ibindi byinshi, bumva ko atabishobora ndetse ko ntaho bizamugeza. Ariko we ntiyabyumva kuko yabikundaga cyane maze abonye amahirwe y’akazi kabyo ntiyazuyaza. Avuga ko kuva yatangira gukora aka kazi, yasanze uburemere bagahaga atari bwo gafite. Ati: “Njya no gusaba akazi ntibumvaga ko nakabona kuko ndi umukobwa, ariko kubera ko nari ngashoboye, narakabonye ndetse nkakora neza babandi baratangara.”
Ubu anezezwa no kuba akora ibyo yakunze kuva kera, kandi ngo kubera ubushobozi akura mu mwuga we, arimo guteganya gukomeza amashuri akarushaho kwiyungura ubumenyi mu byo akora. Pelagie asoza abwira abandi bakobwa kutita ku mabwire igihe cyose baguca intege mu guhitamo umwuga uzakora. Ati: “Gushaka ni ugushobora.”
Twaganiriye kandi na Divine w’imyaka 20, ufite sosiyete ikora iby’ubukerarugendo. Yakuze abona umuturanyi w’iwabo atembereza ba mukerarugendo ariko ntabonemo Abanyarwanda. “Byatumye nshaka gufasha Abanyarwanda gukora ubukerarugendo.” Gusa ngo yumvaga atakwiga ubukerarugendo kuko ababyeyi n’inshuti ze bumvaga atari umwuga wamuha amafaranga.
Umunsi umwe, ku ishuri babahaye umukoro wo gutekereza ku cyo yakora kijyanye n’ibyo yiga, agira igitekerezo cyo gukora ikigo gitegura ibikorwa by’ubukerarugendo. Muri iyo minsi yasuye inshuti ifite abashyitsi b’abanyamahanga maze abategurira urugendo muri Pariki y’Akagera. Ngo yabikoze neza n’abakiriya be barabyishimira. Divine ageze muri kaminuza yumvise amakuru ko ubukerarugendo buri gutera imbere. “Nahise mpinduza ishami nari nahawe, niga ubukerarugendo n’amahoteri kugira ngo nange ayo mahirwe atazancika.”
Kuva ubwo buri kwezi yatangiye kujya ategura igikorwa cy’ubukerarugendo, aho agabanyiriza Abanyarwanda ibiciro ngo na bo babishishikarire. Divine yishimira aho ageze, agashishikariza n’abandi ba Ni Nyampinga kujya batekereza no ku bukerarugendo n’amahoteri mu gihe bahitamo icyo bashaka kwiga.


text:
“ZERO 2 LIFE) Ni Igitaramo cyabaye kuwa gatanu tariki 25.10.2019 cyaranzwe n’udushya twinshi harimo isindwe rikabije rya Bahati Makaca,ubwambuzi ndetse no kudatangirira ku gihe bikabije n’intonganya za hato na hato.
Ku rupapuro rwamamaza iki gitaramo “Zero 2 Life” cyagombaga gutangira isaa kumi n’ebyiri ibyamamare nka Ndimbati,,Dj Cyusa ntibahakandagije ikirenge bitewe n’impamvu Bahati atifuje gutangaza mu gihe cyatangiye i saa sita z’ijoro abantu barambiwe kuburyo bugaragara.
Ubwo yajyaga kwerekana Film ivuga ku buzima bwe, Bahati usanzwe abarizwa mu Itsinda rya Just Family yinjiye aririmba indirimbo Nyemerera agaragara nk’uwo agatama kagezemo yakomereje ku zindi ndirimbo za Just Family ageze hagati ahagarika kuririmba atangira gushimira abamufashije.
Bamwe mu bitabiriye igitaramo ubwo bagaragaza kutamwishimira (bamutera boo) aha Bahati yagaragaje uburakari bwinshi ajya gushwana n’umwe mu bafana agerageza kumusohora ariko abari bamuri hafi bagerageza kumuhagarika bamusohora muri Salle gutyo birangira na Film atayerekanye cyangwa ngo ayivugeho.
Nyuma yo gusohorwa hanze kwa Bahati ku rubyiniro hakurikiyeho LIL G wagaragarijwe urukundo n’abafana b’i Gicumbi. Ubwo LIL G yaririmbaga Bahati yagaragaye mu bafana arikubyinana n’abakobwa dore ko yari yahawe Gasopo ko atemerewe gusubira ku rubyiniro kubera isindwe ryinshi.
Nyuma y’igitaramo havutse ikibazo ubwo BAHATI yangaga kwishyura amafaranga ibihumbi cumi na bitanu(15000fRW) byakodeshejwe Projector yagombaga kwifashishwa mu kwerekana Filime mbarankuru ye “Zero to Life“. Ibi byababaje bany’ir’akabari Luxe Pub iyi Concert yabereyemo.
Bahati uyu yanze kwishyura kandi umusore wabafashije mu gucunga umutekano w’aho binjiriraga bituma ba ny’ir’akabari bafatira umukobwa wishyuzaga akanatanga amatike yo kwinjiriraho. Baje kumugomboza bishyuye “Bouncer) wacungaga umutekano ku muryango.
MC Gaby Gael wabafashije muri iyi Concert nk’umushyushya rugamba ubwo yegeraga Bahati ngo amwishyure uyu Mc Gaby usanzwe ari n’umunyamakuru , Bahati yamuteye atwatsi amuha amafaranga magana atanu (500Frw) ngo atege moto ibyababaje uyu munyamakuru hafi yo gufatana mu mashati.
Bahati Makaca nyuma yizi mvururu yakijijwe no kwinjira mu modoka imukura ahabereye igitaramo birangira yanze no kuvugana n’Itangazamakuru.


text:
Nyuma yo guhabwa izo nshingano, rwasabwe kwihutisha gukemura ibibazo bikibangamiye abavoka bo mu karere birimo kwemererwa gukorera mu kindi gihugu kinyamuryango.
ABGL ni ihuriro ry’abagize ingaga z’abavoka mu Karere k’ibiyaga bigari ariko babarizwa mu bihugu bitatu bikoresha ururimi rw’igifaransa ari byo u Rwanda, u Burundi na Repubulika iharanira Demokarasi ya Congo.
Abagize uyu muryango basaga 3000 kandi bavuga ko biteguye kubyaza amahirwe ahari yo kungurana ubumenyi mu by’amategeko.
Perezida w’Urugaga rw’abavoka mu Rwanda, Kavaruganda Julien yavuze ko kubarizwa hamwe n’abavoka baturutse mu bihugu binyuranye hari byinshi bibungura mu bumenyi bujyanye n’amategeko.
Ati “Duhurije hamwe tureba ibibazo biba bishobora kugariza ibihugu byacu, mu bijyanye n’amategeko no mu bijyanye n’ubutabera. Twuzuzunya mu kureba uburyo twabikemura no kureba uburyo abavoka bakorera muri ibyo bihugu bashobora kujya bambuka imipaka bitabagoye, umwe akaba yakorera mu kindi gihugu cyangwa akagisha inama mu gihe ahuye n’umuntu ukeneye ubutabera muri icyo gihugu. Tukamenya inzira twanyuramo mu gutanga ubutabera birenze imbibe z’ibihugu byacu.”
Yakomeje agira ati “Tuba dufite byinshi tubarusha ariko nabo hari ibyo baturusha. Bigira ku byacu twagezeho, nk’uburyo inkiko zakomeje gukora mu bihe bya covid-19 natwe tukigira ku byo babashije kugeraho mu gushyiraho amategeko. Nabo bafite ibyo baba baturusha, hari amategeko bafite akoze neza, nubwo bashobora bo kugira imbogamizi mu kuyakoresha. Ntabwo ari twe twenyine dufite ubumenyi budasanzwe.”
Yavuze ko mu gihe cy’Imyaka ibiri agiye kuyobora azibanda cyane ku guteza imbere imikoranire y’abavoka b’ibihugu byose nk’uko bakomeje kugaragaza ko bikiri imbogamizi, ubuhahirane, amahugurwa y’abavoka ku mategeko y’ibihugu binyuranye hagamijwe gusenyera umugozi umwe w’ubutabera bwihuse kandi bunoze mu bihugu binyamuryango.
Umuyobozi w’Urugaga rw’Abavoka bo mu Ntara ya Kivu y’Amajyaruguru rukorera mu mujyi wa Goma wanasoje manda ye y’imyaka ibiri, Abel Ntumba, yabwiye IGIHE ko kuba yarabaye umuyobozi wa ABGL wa mbere byari inshingano zitoroshye, kandi ko hari intego bari bihaye batagezeho kubera Covid-19.
Yagaragaje ko byinshi bitakozwe aribyo bitezwe ku Rwanda birimo korohereza abavoka mu gukorera muri ibi bihugu binyamuryango binyuze muri iyo mikoranire, guhugurana mu by’amategeko ndetse no kurushaho kubaka umubano uhamye hagati y’u Burundi, RDC n’u Rwanda.
Umuyobozi w’Urugaga rw’Abavoka mu Burundi, Muhuzenge Jean de Dieu, yavuze ko biteze kuzigira byinshi ku Rwanda ngo kuko ari ibihugu bisangiye byinshi bishingiye ku mateka n’ururimi.
ABGL, yashinzwe muri 2018 ku gitekerezo cyo guhugurana no kujya inama ku bavoka baturuka mu bihugu bivuga ururimi rw’Igifaransa byo mu Karere k’Ibiyaga bigari.
source : https://ift.tt/3DvZyk3


text:
UWITONZE Hosiane uvuka mu muryango w’abana umunani abahungu 5 n’abakobwa 3, mbere yo gukizwa yabaye mu buzima butanezeza Imana ndetse yahuye n’imibabaro myinshi aho yapfushije umuryango agasigara ari imfubyi ariko nyuma Yaje gukizwa ndetse Imana imwomora ibikomere n’ubwo yakoze Impanuka agakurizamo ubumuga, ariko Yesu yamukomeje umutima.
Mu magambo ye HOSIANE aragira ati: “ Mu kumenya ubwenge nisanze naravukiye mu muryango wa gikristo nasanze maman ayobora itorero ry ‘Anglican ari naryo torero nakuriyemo. Mbese nari umwana wo mw’itorero. Mama yakundaga Imana cyanee! mubyo yatwigishaga byose yatubwiraga gukunda Imana ndetse no kuyikorera, akatwibutsa ukuntu Imana yabanye natwe mu bihe bikomeye.
Rero nk’uko twese tuzi amateka yaranze igihugu cyacu (Genocide yakorewe abatutsi mu 1994) naje kwisanga nsigaranye na Mama na mukuru wanjye, abandi bavandimwe ndetse na papa barapfuye.
Nyuma ya genocide twabayeho mu buzima butari bworoshye ubuzima bw’ubupfubyi mbese twabanaga n’ibikomere byo mu mutima ku ruhande rwa mama ndetse no kuruhande rwacu ntago byari byoroshye. Ariko ndashima Yesu ujya ubasha komora ibikomere byo mu mitima.
Rero naje kujya kwiga secondaire, nakomeje nk’uko nari narabitojwe na maman ariko ngeze mu wa kabiri gusenga no kuba muri korali ndabireka, mbese nasubiraga ku murongo ari uko ngeze mu rugo mu biruhuko, kubera igitsure cya maman, nasubira ku ishuri nkabireka ariko umutima ukandya nakwibuka amagambo mama yabaga yambwiye njya ku ishuri nkasubira muri korali ariko nkongera nkabireka. Impamvu y’ibyo byose nari ntarasobanukirwa neza, ariko ndashima Yesu ko yampaye ku musobanukirwa neza bitandukanye n’uko nari muzi.
Naje kurangiza nkimeze gutyo, nubwo narinaravutse mu muryango w’abakristo ariko numvaga ntazi ibyo ndimo, narakomeje mba muri cya kinyenga cyuko iwacu turi abakristo n’uwambonaga wese yabonaga ndi umukristo kuko naritondaga ariko mu byukuri sinari we.
Nakomeje superieur ndiga neza nta kibazo. Ariko maman yakomezaga kunyibutsa ya magambo ko ngomba gukunda Imana cyane kuko ariyo yabanye natwe mu bihe bikomeye twanyuzemo. Ntakindi kintu yambwiraga mbere y’uko mva murugo njya ku ishuri.
Ngeze mu wagatanu naje guhura n’ubuzima bwangoye ku bwakira, Maman wanje nabonagamo byose yaje kurwara uburwayi bukomeye aza kwitaba Imana, kubura mama biri mu bintu bya babaje umutima wanjye kuko namukundaga cyane, Kuko ariwe nakuze mbona namubonagamo byose. Rero kwakira ubuzima nari ngiye kubaho nta maman byarangoye cyane kuko nari umutesi bikabije.
Mukuru wanjye ntiyari akiba murugo, yari yarashatse umugabo murumva nari nsigaye njyenyine.Ubuzima burambihana, ibikomere rero biriyongera. Natekereza ubuzima ngiye kubamo nkumva si mbushyikira birangora kubwakira kuko numvaga ntabaho nta maman. Numvaga byanze bikunze ishuri ngomba kurivamo kuko numvaga ntazabishobora.
Natekereza kuba munzu ya njyenyine nkumva sinzabishora kandi nkumva nta handi hantu najya kuba nkumva iwacu sinahasiga. Ariko n’ubwo nabanaga nibyo bikomere nta muntu wabashaga kubimenya kuko narenzagaho ntihagire ubimenya.
Naje gufata yuko nta famille ngomba kujya kubamo , ntangira kuba murugo njyenyine ndabimenyera rwose. Nkomeza no kwiga nubwo byari bigoye ndiga ndarangiza Imana impa na diplome.Nasoje secondaire njya mubuzima busanzwe nubwo nabwo butari bworoshye nagato ariko Imana ikomeza kubana nanjye.
Nsubiye inyuma gato mama amaze gupfa nkasigara njyenyine. Naje kubona ntaho nsigaye natangiye gusenga Imana bimvuye ku mutima mbwiza Imana ukuri kumutima wanjye ari nabwo naje kwakira Yesu nk’umwami nu mukiza wanjye.kdi kuva namwakira numva numva umutima wanjye unezerewe ".
Hosiane Uwitonze yahuye n’ubuzima bukomeye ndetse byabanje kumugora kubyakira arikomYesu yaramushoboje, aragira ati:
"Naje kurangiza amashuri yisumbuye njya mu buzima busanzwe mba umushomeri nk’abandi bose, ariko nyuma nagezaho mbona ikiraka hari 2013 mpakora igihe gito cyane nka mezi 2 aribwo nahise nkora accident (Impanuka).
Ndabyibuka byari tariki 27/04 ndabyuka njya mukazi nkuko byari bisanzwe ariko mbyuka numva ntameze neza, ngeze ku kazi nsanga abakozi bose bari kujya mu muganda nanjye njyana nabo.Umuganda urangiye ndihangana nsubira ku kazi, rero mugusubira ku kazi nibwo nahuye na moto nakoreyeho impanuka. Moto nayigiyeho tugeze mu nzira dukora impanuka kubera nari mpetse machine (laptop) ndayigwira mvunika umugongo.
Bahise banjyana kwa muganga ntazi aho ndi nagiye muri coma. Nyuma rero naje kugarura ubwenge nyuma y’amasaha macye nsanga navunitse umugongo ndetse hari ibice bitari gukora (igice cyo hasi cyose). Naje kwisanga mu buzima numvaga noneho ntabashije kwihanganira murabyumva amarira yari menshi, nari mfite umubabaro ntashobora kubasobanurira ngo mubyumve, nta byiringiro byo kubaho nari mfite na mba, no gusenga sinari nkibishoboye. Ariko Imana ijya yemera ko bitugeraho atari uko itwanze.
Nakomeje kuba kwa muganga ariko nkumva hari igihe nzakira ngataha nkakomeza ubuzima ariko siko byagenze kuko nabaye mu bitaro igihe kinini kandi mbona nta mpinduka kuko nta kintu nakimwe nabashaga kwikorera, sinabashaga kwicara no kwihindukiza njye ubwanjye sinabaga nabishobora. Mubyukuri bwari ubuzima bugoye ku ruhande rwanjye ndetse n’abo twari kumwe.
Ariko n’ubwo byari bimeze bityo numvaga nko mu mezi macye nshobora gukira ngataha ariko siko byagenze kuko uko iminsi yashiraga niko byarushagaho gukomera kandi na none nagendaga numva andi makuru menshi ajyanye n’ikibazo nari nagize.
Bamwe bakambwira ko umuntu ugize icyo kibazo atajy akira n’ibindi byinshi. Noneho umubabaro uriyongera natekereza ubwo buzima kuzabubamo ubuzima bwange bwose nkumva isi ndayanze, nkumva sinshaka kubaho.
Nasenze inshuro nyinshi mbwira Imana ko yareka nkava mu mubiri kuko nabona imbere hanjye ntaho ahubwo ngiye kwanduranya. Na none natekereza ubuzima nanyuzemo nkumva simbashije kwihangana. Nakomeje kwivuza nta bitaro ntagezemo ariko ngenda mbwirwa amagambo akomeye n’abanganga.
Umunsi nagiye kubonana na Doctor wa CHUK hari hashize amezi 6. Nari ngifitiye icyizere abaganga ko hari icyo bashobora kunkorera nkakira, ariko uwo munsi nakiriye igisubizo ntari niteguye. Doctor namugeze imbere ambaza byose ndamusobanurira arangije ambwirako ntakindi bankorera ahubwo ko ngomba kwakira ubuzima ngiye kubamo. Nahise numva ntazi uko mbaye ndaturika ndarira amarira ntigeze ndira mu buzima bwanjye.
Nkimara kuva CHUK nageraje kwakira ibyo bari bambwiye birananira rwose. Navuzeko nivuje mubitaro byose bishoboka byo mu rwanda ariko ntibyagira icyo bitanga.
Rero maze kuzenguruka mu bitaro byose bishoboka (CHUK, KANOMBE, KING FAISAL HOSPITAL) ntibigire icyo bitanga nasenze isengesho mbwira Imana nti: “Sinshoboye kwakira ubu buzima sinzi n’uburyo nkwiye kubwitwaramo none rero nyigisha uko nkwiye kwitwara kuko numvaga ntazi icyo ngomba gukora. Kandi koko Imana yumvise gusenga n’ubwo ntakize hari byinshi yakoze ku buzima bwanjye kandi byari bikomeye cyane.Yankijije ibikomere byo mu mutima nabanaga nabyo undi muntu atari gushobora kunkiza, numva Imana impaye umunezero undi muntu wese atari kumpa.
Mbere yo gusoza, hari ijambo rijya rimfasha 1ABAKORINTO :10:13 haravuga ngo: “Nt kigeragezo kibasha kubageraho kitari rusange mu bantu, kandi Imana n’iyo kwizerwa kuko itazabakundira kugeragezwa ibiruta ibyo mushobora, ahubwo hamwe n’ikibagerageza izabacira akanzu kugira ngo mubone uko mubasha kucyihanganira. Iri jambo iyo ndisomye buri gihe numva mbonye izindi mbaraga.
Maze guhura n’iki kibazo nabazaga Imana inshuro nyinshi impamvu yemeye ko bimbaho namaze igihe ntarabona igisubizo ariko naje kumenya neza ko hari ikintu Imana igambiriye kubuzima bwanjye ndetse n’ubugingo bwanjye.
Asoza ubuhamya bwe, Uwitonze Hosiane arashima Imana cyane kubwa byinshi yakoze ku buzima bwe, aho igejeje ikora arayishimye kandi n’ibyo itarakora izabikora kuko irabishoboye cyane kandi aracyayifitiye icyizere.
Source: amasezerano.com
[email protected]


text:
Umubyeyi witwa Dukuzumuremyi Janvière wasakaye ku mashusho ku mbuga nkoranyambaga mu rusegengero agahagarika ubukwe by’umugabo wamutanye abana batanu yakoranye n’umukunzi mushya yamusimbuje ,ari ibyishimo bikomeye nyuma yo guhabwa amafaranga y’igishoro n’ibikoresho byo munzu byo gutangiza, bizamufasha kurera abana batanu nyuma yo gutabwa n’umugabo.
Mu kiganiro yahaye Inyarwanda dukesha iyi nkuru ,uyu mubyeyi yavuze byinshi ku buzima bwe nyuma yo kubona abana be babiri b’impanga ari nabo batumye ashaka kwica ubukwe bw’uwahoze ari umugabo we.
Yatangaje ko nyuma yo kubona abana babiri b’impanga, ubu ubuzima bwe bwahindutse ku bw’abagiraneza bamufashije akimuka aho yari atuye kuko bari bamaze kuba umuryango mugari, ndetse bakaza kumuha ibikoresho byose byo munzu ndetse n’igishoro cyo gutangira ubuzima.
Yagize ati: “Nabyakiriye neza. Ese ubu koko ubonye ubufasha mu buzima nka buriya wabyakira kundi gute bitari ibyishimo? Rero urabona nka buriya kurera abana ntabwo byoroshye, iyo ubonye ubufasha nka buriya ukabona Imana igufashije ukabona igishoro gishobora gutuma utunga abana, ukabaho nabo bakabaho nk’uko nakoraga mbere hose, kandi bakabaho ntanafite n’icyo gishoro, ubwo rero nakibonye sibwo bareka kubaho.
Iyo umuntu yabonye igishoro ashaka icyo akora yaba mu isoko cyangwa ahandi hose, agakora businesi kuko mbonye icyisumbuyeho kirenze icyo ninjizaga n’ubusanzwe.’’
Janviere n’abana be batanu muri Saloon yahawe
Janviere yavuze ko kugeza ubu yimutse aho yabaga, abagiraneza bamufashije akabona ibikoresho byo munzu ndetse n’igishoro. Ashimira ubuyobozi bwamufashije kubona abana be, yari amaze igihe ahangayitse ndetse anavuga ko hakiri imbogamizi kuko gukodesha bikimugoye.
Yagize ati: “Icyo nshimira ubuyobozi n’iyi saha nkibushimira, ni uko bwabashije kunyumva bakampa abana banjye, ni ukuri umutwaro wabo nari mfite ni munini, ni umusonga navuga igihugu cyanjye cyankijije.”
Yakomeje agira ati: “Gusa ikintu kingora cyane muri iki gihugu buri munyarwanda wese azi kigoranye ni aho kuba, buriya ni nacyo gisubiza umuntu inyuma guhora wimukana abana, ukumva ngo wagiye aha wagiye aha, ni nacyo gihombya umuntu ugasanga wari wiboneye nk’igishoro nk’icyo birongeye bigusubiza inyuma. Ibindi byo biroroshye, mbonye aho kuba ntekereza ko ikibazo cyanjye Imana yaba igikemuye mbonye aho baba.’’
Janviere yavuze ko uwari umugabo we ubu yamaze gufungurwa ari hanze, ariko bikiri mu nkiko ndetse ko bataraburana, ariko avuga ko atari hejuru y’amategeko bizarangizwa n’inkiko.
Dukuzumuremyi Janvière, ni umugore w’abana batanu wamenyekanye ubwo umugabo we babyaranye abo bana yasangaga ari gusezerana n’undi mugore mu rusengero rw’abangilikani, Paruwasi ya Gikondo mu mujyi wa Kigali, akarogoya ubukwe bwari buri kuba.
Umugore akinjira mu rusengero, yasanze pasiteri amaze guhagurutsa abageni, ndetse igikorwa cyo kubashyingira kigiye gutangira. N’agahinda kenshi ndetse n’amarira ashoka, yagaragaje agahinda atewe n’umugabo we ko kuba yaramutanye urugo, akaba agiye kubaka urundi rugo nyamara abo yabyaranye n’uyu mugore atamenya uko biriwe n’uko baramutse.
Mu majwi ya Janvière yumvikanaga afata uyu wari umugabo we mu makoti, ndetse arira cyane avuga ko ibi bigomba gukemurwa na RIB.
Byabaye ngombwa ko iki gikorwa kiba gisubitswe, abapasiteri bafata umukwe n’umugeni we ndetse n’uyu mubyeyi wari wazanye n’abana be, bajya kwiherera bonyine kugira ngo iki kibazo bagihe umurongo.
Muri uku kwiherera ntibyamaze umwanya, kuko uyu mubyeyi yahise asohoka ndetse arira cyane, agaragaza ko atari kunyurwa n’uburyo ikibazo cye bari kugikemuramo. Yashimangiye ko icyo ashaka atari isezerano ry’umugabo wamutanye abana batanu, ahubwo akeneye kubona abana be babiri umugabo yatwaye ndetse akabamwimaho uburenganzira, hanyuma agafata inshingano z’abana be nka papa wabo wababyaye.


text:
Umunyarwenya Anne Kansiime wo muri Uganda yatunguranye avuga ko yiteguye kubyarira umukunzi we Skylanta umwana wa akabiri nyuma y’amezi hafi atatu n’igice gusa amaze yibarutse imfura ye. Mu magambo ye Kansiime yatangiye agira ati: “Nahuye n’ingorane mu kubona umwana ariko byabaye umugisha”.
Kansiime yakomeje agira ati: “Ntabwo nzi icyo nshaka, ntabwo nzi igihe nzabonera icyo nshaka. Nsengera kuramya no kugira ubuzima bwiza. Imana nishaka ko ngira abana 12 nzabagira, nishaka ko ngira 2 nzabagira, ariko iyaba mfite bishoboka kuyisaba umubare nshaka, nayisaba benshi!”.
Yakomeja ashimangira ko ntacyo byamutwara kubyara abahungu cyangwa abakobwa kuko icyangombwa ari urubyaro. Nk’uko bilz.co.ug yabigarutseho aya magambo yatumye benshi bacika ururondogoro aho hari abahise batekereza ko uyu munyarwenya atwite koko, abandi bavuga gukurikiza vuba byaba bitewe n’imyaka afite ariko barenzaho ko ari ukubitega amaso.


text:
Umusore ufite impamyabushobozi zikomeye yakoze benshi ku mutima ,nyuma yo kugaragaza ko atunzwe no kudoda inkweto, umwuga benshi babona nk’uciriritse cyangwa usuzuguritse.
Mustapha Mufeed Adeola Dallax umunyeshuri urangije amashuri ya Kaminuza muri Nigeria yifashishije imbuga nkoranyambaga ze yavuze ko adashaka gutegereza amahirwe yo kubona akazi akaba yarahisemo kudatega amaboko ngo asabirize kandi afite amaboko bityo ko atakomeza gutegereza ko azabona akazi. Akinjira mu kazi ko kudoda inkweto benshi bamubwiye ko yisuzuguje bikomeye ariko we akumva afite icyo ashaka kandi nta yandi mahitamo yari afite.
Mustapha Mufeed Adeola Dallax n’ubwo bamubonana ikoroshi adoka inkweto bakamuha igiceri cy’ijana cyangwa n’andi yisumbuyeho, afite impamyabumenyi ya Kaminuza mu Binyabuzima (Biology) no mu burezi (Education).


text:
ese mwangira inama yogushaka uyu muchr wanjye?
dore ikimpangayikishije
1.afana APR bimwe byogupfa kandi jye ndumuRAYON umwe wuzuye winyanza
2.numuslam umwe wimaka kandi jye ndumucatholique umwe wo kwa papa iroma ndetse ngendana nishapure mwijosi
3.yarize ubu afite PHD njye nize TC gusa
4.yanga inzoga cyane kandi njye sinarara ntagasomye
.
.
gusa hejuru yibi arankunda cyane nanjye ndamukunda
none urabona tuzarambana? jyagwa urugo rwacu ruzahoramo amakofe
Video Abakobwa Beza
ese mwangira inama yogushaka uyu muchr wanjye?
ese mwangira inama yogushaka uyu muchr wanjye?


text:
Urubyiruko rwasabye koroherezwa muri gahunda zo kuboneza urubyaro
Yanditswe na Mutungirehe Samuel
Urubyiruko rwahuriye mu nama Mpuzamahanga yo kuboneza urubyaro (ICFP), rwasabye koroherezwa kubona kugera kuri serivisi zo kuboneza urubyaro no kubisobanurirwa.
Urubyiruko ni ikiciro kutamenya ibyo kuboneza urubyaro bigiraho ingaruka zishyira ubuzima bwabo mu kaga.
Byagarutsweho n’urubyiruko rutandukanye muri yi nama imaze iminsi ine iteraniye i Kigali.
Mu buhamya bwatanzwe na Baye Leinyuy Bongla, Umunyakameruni uyobora ishami ry’urubyiruko muri iyi nama Mpuzamahanga yo kuboneza urubyaro, yagaragaje ibyabaye kuri mugenzi we w’umukobwa watewe inda ku myaka 16 bitewe no kudahabwa amakuru yuzuye ku bijyanye n’ubuzima bw’imyororokere n’uko yakwirinda gusama mu gihe kwifata byanze.
Ati “Uru rugero ubwarwo rwahindura ubuzima bwawe burundu. Dukeneye gutangira kubivugaho (ibyo kuboneza urubyaro), abakobwa batari bake bashobora guhura n’ibi byago. Ese ntibyaba ari bibi kwima umuntu uburenganzira bwe mu gufata ibyemezo ku mubiri we agamije kugira ngo abeho ubuzima bwiza?”
Umuyobozi ushinzwe ubushakashatsi mu kigo Guttmacher, Dr. Ann Biddlecom, yagaragaje ko imibare y’uku kwezi k’Ugushyingo 2018 y’icyo kigo, igaragaza ko miliyoni 36 z’abana bafite imyaka iri hagati ya 15 na 19, bo mu bihugu bikiri mu nzira y’amajyambere bakora imibonano mpuzabitsina kandi bemeza ko badashaka gutwita, ikibazo kibaka ari uko abarenga kimwe cya kabiri cyabo badakoresha uburyo bugezweho kandi bwizewe bwo kuboneza urubyaro.
Iyo raporo ikomeza igaragaza ko kimwe cya kabiri cy’abana batwita batabishakaga, bangana na miliyoni 9.6, birangira inda bazikuyemo kandi mu buryo bushyira ubuzima bwabo mu kaga.
Dr. Biddlecom ati “Gushora imari muri gahunda zo kwita ku buzima bw’imyororokere ku rubyiruko ni ikintu gikenewe kugira ngo hizerwe ko abakiri bato bashobora kwimenya no kwifatira ibyemezo ku buzima bwabo. Ingimbi n’abangavu bagomba kugera kuri serivisi zo kuboneza urubyaro kimwe n’ubujyanama ku myororokere”.
Kokou S., wo mu ishami rihagarariye urubyiruko mu muryango w’Afurika Yunze Ubumwe, yagaragaje uburyo akora kugira ngo amenye ko urubyiruko rufite ibikenewe byose mu kuboneza urubyaro mu buryo bwo kwirinda inda zitateganyijwe, mu kurwanya abatanga amakuru atari yo ku buzima bw’imyororokere no mu guhangana n’imyemerere muri za sosiyete ku bijyanye n’imyororokere mu bagore bakiri bato.
Ku ruhande rw’u Rwanda, Dr. Felix Sayinzoga, uyobora ishami ryo kwita ku buzima bw’umwana na gahunda z’ubuzima mu baturage, mu kigo cy’ubuzima RBC, yavuze ko imikoranire ya leta y’u Rwanda n’imiryango ishingiye ku madini yagize uruhare rukomeye mu kumenyekanisha uburyo butandukanye buhari bwo kuboneza urubyaro, hitawe ku buryo bwa kamere, kandi ko abandi baturage bakeneye ubundi buryo bugezweho bwo kuboneza urubyaro butari ku bigo by’amadini boherezwa ku bindi bigo by’ubuzima bya Leta bagahabwa izo serivisi nk’abandi bose.
Kojo Lokko, Umuyobozi wungirije mu kigo “The Challenge Initiative”, yasoje iyo nama avuga ko inama nk’iyo igamije kurushaho guha ubushobozi abana b’abakobwa by’umwihariko mu kubaza ibibazo bijyanye n’imyororokere, bakabasha gutegura neza ahazaza habo no kugira uburenganzira ku buryo bwose bwo kuboneza urubyaro nta nkomyi cyangwa kwitinya no kwicira urubanza.


text:
Buri gihugu kigira umuco wacyo usanga utumvikana neza mu kindi gihugu. Mu Buyapani haba umunsi ngarukamwaka wo kwizihiza igitsina cy’umugabo, aho abantu amagana n’amagana bigabiza imihanda bazengurukana ibishushanyo bitandukanye.
Biragoye
kwiyumvisa uyu munsi no kuwusobanura utari Umuyapani kuko bimwe mu bihugu bumva
bisa n’ibisebetse, ariko mu Butapani ho ni umunsi utasubikwa mu mateka. Uyu munsi
witwa “Kanamara Matsuri” washyizweho n’idini ry’aba
Shito.
Mu matariki abanza yo mu kwezi kwa Kane (Mata) usanga
uyu munsi uba wahuruje imbaga nyamwinshi, bakinezaza, bakishima, bakifotoza mbese ni wo munsi mukuru ngarukamwaka uhuruza abakobwa n’abagore mu buryo butangaje ndetse banavuga ko ari umunsi n’umunsi mukuru w’uburumbuke.
Nk'uko bikunze kugaragara, iminsi mikuru "matsuri" mu Buyapani ishingiye ku rusengero rwa Shinto. Ikabera i Kawasaki, mu nkengero za Tokiyo, hari urusengero rwa Kanayama ruzengurutse mu nyubako ya Wakamiya Hachimangu, ubwoko bw’urusengero rw’imbere rweguriwe imana yaremye Izanami, akaba ari imwe mu mana zikomeye z’idini rya Shinto.
Izanami amaze kubyara umuhungu we Kagutsuchi,
imana y'umuriro. Wakaiya Hachimangu ni urusengero rero rweguriwe ubuzima bw’imibonano
mpuzabitsina. Kuva mu gihe cya Edo, abantu basengaga kuri iyo ngoro kugira ngo
bakire indwara zandurira mu mibonano mpuzabitsina zari ziganje cyane mu
Buyapani icyo gihe.
Ibi birori
byo kwizihiza umunsi w’igitsina cy’umugabo byatangiye mu 1969. Kanamara
bisobanurwa ngo kwiba fallus. Igereranya kurinda indwara zandurira mu mibonano
mpuzabitsina, ariko kandi cyane cyane uburumbuke no guhuza ibitsina
mu bashakanye.
Mu myaka
yashize, matsuri yabaye ibirori cyane kandi birimo abantu b'ingeri zose kandi
ba mukerarugendo nabo barahawe ikaze. Byahindutse ibirori bikomeye bikurura
abantu bagera ku 50.000 buri mwaka.
SRC: WIKIPEDIA, FAVY-JP


text:
Corimaru.
Urugero mu makoperative.
Natangajwe nuko Abanyarwanda bafite umuhate wo kwiteza imbere – Amb. Vrooman
Yanditswe na KAYITARE JEAN PAUL
Ambasaderi wa Leta Zunze Ubumwe z’Amerika (USA) mu Rwanda Peter H. Vrooman, avuga ko yatangajwe n’uburyo Abanyarwanda bashyira imbaraga mu gukora kugira ngo biteze imbere.
Ibi yabigarutseho ejo hashize ku wa Mbere tariki ya 24 Nzeri 2018 ubwo Ambasade y’Amerika yahaga inkunga amakoperative ane y’abahinzi borozi mu mishinga yayo yari yagaragaje ko ikeneye guterwa inkunga.
Amb. Vrooman avuga ko USA zimaze gutera inkunga amakoperative yo mu Rwanda 144 kuva mu 1994, akaba yizeye ko izi koperative zatewe inkunga zizatera imbere, agashima ubufatanye bwa Leta y’u Rwanda n’ambasade ahagarariye mu iterambere ry’umuryango.
Ati “Nishimira ko ambasade yifatanya na Leta y’u Rwanda ndetse hiyongereyeho n’amashyirahamwe adaharanira inyungu kugira ngo umuturage w’u Rwanda ashobore gutera imbere. Natangajwe cyane no kubona ukuntu Abanyarwanda bafite umuhate wo kwiteza imbere ubwabo n’abo bafatanya.”
Avuga ko koperative zahawe inkunga, imwe imwe itarengereje amadolari y’Amerika 15 000 akemeza ko mu minsi iri imbere azasura izi koperative.
Ati “Ndifuza kuzabasura nkareba uko mukomeje kwiteza imbere kandi ubwo nasuraga bamwe muri mwe, nasuye ibikorwa by’umushinga wo kororera mu byuzi nsanga bimeze neza. Nkuko mubizi ambasade itera inkunga imishinga itandukanye nko kwihangira imirimo, iterambere ry’ubukungu, no guhanga umurimo nyawo ku rwego rw’ibanze.”
Yongeyeho ati “Abantu ubwabo bitegurira imishinga ijyanye n’ubukungu bw’imibereho yabo, buri mushinga uri mu ruhare rufatika rw’abagenerwabikorwa. Iyi mishinga ntiri hasi y’ibihumbi 15 by’amadolari y’Amerika ibi kandi binatuma abantu bagira ibyo kurya bihagije no kongera umusaruro w’ubuhinzi mu rwego rwo guteza imbere ubukungu no guhanga udushya, byose bigaturuka ku nkunga tubagenera.”
Prof. Harerimana Jean Bosco, Umuyobozi w’Ikigo k’igihugu gishinzwe amakoperative, avuga ko iyo habonetse amafaranga ubushobozi bw’amakoperative nabwo bwiyongera. Ati “Bikwiye kubera urugero andi makoperative atarabonye inkunga ku buryo ashobora kureberaho akaba yanyura muri banki agafata inguzanyo, imirimo n’akazi bikarushaho kwiyongera muri koperative, koperative ikaba inzira umuntu anyuramo kugira ngo yunguke. Twizera ko inkunga yatanzwe n’Ambasade y’Amerika izateza imbere amakoperative.”
Prof. Harerimana akomeza agira inama amakoperative yo gukoresha inkunga icyo bayisabiye. Ati “Turasaba ko inkunga bahawe bayikoresha icyo bayisabiye. Ukurikije uko imishinga banditse iteguye, baramutse bayikurikije nta kabuza amakoperative yakwiteza imbere.”
Mukasabaginama Joseph uyobora koperative Kora Mworozi ikorera mu karere ka Gicumbi mu murenge wa Mukarange ashima inkunga basabye, bakaba bahawe ingana n’amadolari y’Amerika ibihumbi 15.
Ati “Iyi nkunga izadufasha mu bibazo dusanzwe dufite kuko mu kuyisaba twagira ngo twongere ubushobozi bw’ibyuma byakira amata kuko ibyuma dufite bidahura n’ubushobozi bw’amata twakira. Ikindi bizadufasha, ni uburyo bw’ubuziranenge bwayo kubera uburyo bwo kuyakira ndetse no kuyohereza ku isoko ntibwari bwujuje ubuziranenge.”
Koperative Kora Mworozi mu gihe k’izuba ibona umusaruro uri hagati ya litiro 1000 na 2000 ariko igihe k’imvura nibura ikabona uri hagati ya litiro 2000 na 2500.
Rutikanga Laurent, umwe mu bahinzi b’ibisheke unahagarariye abahinzi b’ibisheke mu murenge wa Ntarama mu karere ka Bugesera mu Ntara y’Iburasirazuba, ati “Kubera umwuzure ukunda kudutwarira ibisheke, ariko inkunga twahawe n’Ambasade y’Amerika, dusanga izadufasha bityo tukongera umusaruro w’ibisheke tukava kuri toni 70 tukabona toni 100.”
Murenzi Athanase uhagarariye abahinzi b’umuceri bibumbiye muri koperative CORIMARU ikorera mu murenge wa Mwogo mu karere ka Bugesera mu gishanga cya Rurambi avuga ko koperative yabo yahawe inkunga y’ibihumbi 12 z’amadolari y’Amerika, biteguye kuyikoresha neza.
Ati “Twiteguye gukoresha neza inkunga mu mirimo twayisabiye. Mu by’ukuri twasabye iyo nkunga tugira ngo twubake ubwanikiro kuko dufite buke. Tugiye gutunganya imbuga y’aho tuzajya twanika byose bikazakorwa mu nkunga twahawe.”
Mu makoperative 50 yatanze imishinga yagombaga guterwamo inkunga, amakoperative 4 yatoranyijwe ni COPROMA, CORIMARU, SUFACO na Kora Mworozi. Izi koperative ni nazo zagaragaje kwiteza imbere.
One Comment on “Natangajwe nuko Abanyarwanda bafite umuhate wo kwiteza imbere – Amb. Vrooman”
-
Corimaru.


text:
Hashize iminsi mu mujyi wa Kigali, hashushanyijwe ifoto nini cyane igaragaza ifoto y’umuraperi Tuyishime Joshua wamamaye nka Jay Polly witabye Imana tariki 02 Nzeri 2021.
Iyi foto yari yashushanyijwe n’umunyabugeni Rwigema Abdoul wavugako kubera urukundo yakundaga Jay Polly yifuje gukora igishushanyo kigashyirwa ahantu hanyura abantu benshi murwego rwo gukomeza kumuha icyubahiro no gukomeza kumwibuka.
Iki gishushanyo cyari giherereye ku muhanda unyuraho abantu benshi, bamwe bari batangiye kuwitirira umuhanzi Jay Polly, cyari giherereye mu karere ka Kicukiro, mu murenge wa Kanombe, mu kagari ka Kanombe mu mudugudu w’Umushumbamwiza.
Amakuru agera ku Kinyamakuru IBYAMAMARE.com, ni uko iki gishushanyo cyamaze gusibwa nyuma y’icyumweru kimwe gishushanyijwe.
Bivugwako iki gishushanyo cyasibwe n’ubuyobozi bw’umudugudu bufatanyije n’ubuyobozi bw’akagali nkuko abahaturiye babitangaje.
Iki gishushanyo kijya gusibwa bivugwako batigeze bahamagara uwagishushanyije ngo bagire icyo babimubazaho ahubwo abagisibye bazanye irange ry’umukara bagihanaguraho.
Uwashushanyije iki gishushanyo Rwigema Abdoul yahamijeko ntawigeze amuhagamara ngo amubwire ko yakoze amakosa cyangwa se ango abe yamusabye guhanagura ibyo yashushanyije kuri iki gikuta yari yahawe na Nyiri nzu.
Rwigema yagize ati ’’Ni ukuvuga ngo bajya kugisiba sinari mpari ntibanambajije bagiye barasiba ariko bagisibye bavuga ko ngo nta burenganzira mfite buturutse muri RDB ngo nta burenganzira mfite, ngo ntabwo byemewe ngo kwamamaza, ngo ndikwamamaza, njyewe kandi mu by’ukuri atari ko bimeze cyane ko nahawe igikuta na nyiri urugo nyiri urugo niwe wampaye igikuta. Rero ntabwo nari kujya kubaza kuko si ubwa mbere bibaye muri Art si ubwa mbere nari mbikoze kandi Art zigiye zitandukanye ni uko mba navuganye n’abantu kandi ntibajya babisiba”.
Ni ifoto yagaraye ubwo umunyamakuru Lucky Nzeyimana ukorera RBA yasuraga umunyabugeni Rwigema washushanyije ku gikuta cy’inzu nyakwigendera Jay Polly
Umuhanzi Rwigema ngo kubera urukundo yakundaga Jay Polly yarafite intego yo kuzagenda ashushanya andi mafoto hirya no hino ku mihanda yo mu Mujyi wa Kigali.


text:
AOG Rwanda yashinzwe mu 2011, ikora ibikorwa byo guhugura ba rwiyemezamirimo bakiri bato, bahabwa amasomo abafasha gushyira mu bikorwa ibitekerezo by’imishinga yabo. Ibafasha kandi kubona ibiro byo gukodesha ku giciro gito, ibaha ubujyanama ikanabahuza n’abafatanyabikorwa.
Ubwo Ambasaderi yasuraga iki kigo aho gikorera, yaganiriye na rumwe mu rubyiruko rwafashijwe n’icyo kigo, rugaragaza ko rutarahabwa amahugurwa rutari ruzi uko ibitekerezo by’imishinga yarwo byashyirwa mu bikorwa.
Urugero ni urwa Nina Nyirampeta uhinga urusenda akarucuruza mu mahanga binyuze mu kigo yashinze cyitwa Ineza Chilli.
Yavuze ko yaje muri iki kigo nta gitekerezo gihamye cy’umushinga afite, nyuma yo guhabwa amahugurwa abona umurongo w’ibikorwa bye, none nyuma y’imyaka ibiri amaze guhanga imirimo 84.
Nyirampeta yavuze ko mu 2019 aribwo yagiye muri AOG Rwanda nyuma yo kubura akazi, akaza kuhashakira ubumenyi bw’uburyo yakwihangira imirimo.
Ati “Narangije kaminuza mu 2015 kubona akazi bitoroshye, nza kubona ko hano bashaka abahanga imirimo nozamibereho ndasaba nemererwa kwitabira amahungurwa ya AOG yitwa "Ingenzi Social Enterprise Program". Tukihagera twari tuzi ko bazatwigisha bakaduha n’inkunga ariko sibyo natekerezaga kuko naravugaga ngo bazampa inkunga ntazi n’icyo nshaka?”
“Naje ngamije ubumenyi nsanga nibwo batanga, twarize duhabwa amahugurwa ntangira gutekereza icyo nakora nahamaze ibyumweru 12 mpita nshyira mubikorwa ibyo twigishijwe. Ubu nohereza uresenda mu mahanga ibintu bimeze neza.”
Ambasederi w’u Bwongereza mu Rwanda, Omar Daair, yashimishijwe n’ibikorwa by’urubyiruko yabonye muri iki kigo.
Ati “Natangaye cyane. Iyi ni imwe mu nama nziza ngize kugeza ubu kuko aha hari abantu batangaje cyane, bari gukora ibintu bihebuje nko guhanga imirimo, bari gutangiza imishinga ariko ikenewe cyane, bari kuzamura ubumenyi bw’abantu bizagira umusanzu bitanga mu iterambere ry’u Rwanda.”
“Cyane cyane natangajwe na AOG Rwanda iri gufasha iyi mishinga yose ndetse igashishikariza urubyiruko gukora ibishoboka byose ngo rutangize ubucuruzi bwarwo.”
Yakomeje avuga ko igihugu cye n’uyu muryango bisanzwe bifitanye umubano mwiza kandi ko azishimira kuwukomeza no guteza imbere ba rwiyemezamirimo bakiri bato.
Ati “Ubufatanye buzakomeza kuko umuyobozi wa AOG Rwanda yigeze kwakira igihembo cy’Umwamikazi w’u Bwongereza muri 2015 ku bw’ibikorwa byiza yakoze kandi birakomeje. By’umwihariko hano tuzafatanya mu burezi, ubuhinzi n’ubukungu ndacyeka ko n’iki kigo kizagerwaho kandi nshyize imbere ko ba rwiyemezamirimo bato bazibonamo.”
Umuyobozi wa AOG Rwanda akaba ari no mu bayishinze, Jean d’Amour Mutoni, yavuze ko banejejwe no kuba Ambasaderi w’u Bwongereza yabasuye kuko bifite byinshi bisobanuye kandi bigiye gutuma bakora cyane.
Yagize ati “Kuba Ambasaderi w’u Bwongereza yadusuye bigaragaza ko babona ibyo dukora kandi babiha agaciro, iyo ibyo ukora bihabwa agaciro biragushimisha kandi bikaguha n’imbaraga zo kurushaho gukora kuko gushimwa ni byiza.”
Kuba Ambasaderi yasuye uyu muryango ntibitunguranye kuko usanzwe ukorana neza n’u Bwongereza, umuyobozi wawo yahawe igihembo cya Queen’s Young Leaders Award ndetse abafatanyabikorwa benshi bafite baturuka mu Bwongereza.
AOG Rwanda imaze imyaka 10 ikora. imaze guhugura ba rwiyemezamirimo 183, bahanze imirimo 1500 ndetse ibikorwa byabo bikaba byarageze ku bantu barenga 150,000. Kuri ubu ikorera mu Mujyi wa Kigali no mu Karere ka Bugesera, ufite intego yo kugira ishami muri buri karere mu gihugu.
Amafoto: Yuhi Augustin


text:
Abaturage babuze ibyangombwa mu Ntambara z’Abacengezi bagiye guhabwa ibindi
Ubuyobozi bw’Akarere ka Muhanga buvuga ko hari abaturage barenga 800 bugiye guha ibyangombwa by’irangamimerere kuko ibyo bari bafite byatwikiwe mu cyahoze ari Komini Bulinga mu Ntambara y’Abacengezi.
Hashize imyaka isaga 20 bamwe mu batuye Umurenge wa Mushishiro batagira ibyangombwa by’irangamimerere, byaba iby’amavuko, ishyingirwa cyangwa ibyo kuba ingaragu.
Icyari Komini Bulinga ari naho Umurenge wa Mushishiro wubatse, bavuga ko usibye kuba Abacengezi barishe abantu, baje inshuro ebyiri batwika ibiro bya Komini bihiramo ibyangombwa byose abaturage bakenera bagiye gusezerana cyangwa gusaba inguzanyo muri Banki.
Umuyobozi w’Akarere ka Muhanga, Kayitare Jacqueline avuga ko iki cyemezo cyo guha ibyangombwa abaturage cyafashwe n’Urukiko rw’ibanze rwa Nyamabuye, habanje gukorwa iperereza kugira ngo hamenyekane abari barasezeranye mu buryo bwemewe n’amategeko.
Kayitare avuga ko iperereza ryasanze abarenga 800 bo mu Murenge wa Mushishiro bagomba kubihabwa. Yagize ati: ”Iyo myaka yose ishize batabona uburenganzira bwabo bemererwa n’amategeko.”
Kayitare yavuze ko hari n’abari bamaze kurambirwa bashaka abandi bagore, n’abagabo.
Nyirabenda Joséphine avuga ko yashatse mu mwaka wa 1997 kuva icyo gihe bajyaga gusaba inguzanyo muri Banki bakayibima kuko babatumaga icyo cyemezo ntibakibone.
Ati: ”Ndashima ko bongeye kuduha uburenganzira bwo guhabwa inyandiko z’irangamimerere kuko twari tumeze nk’ingaragu.”
Umunyamabanga Nshingwabikorwa w’Umurenge wa Mushishiro Musabwa Aimable avuga ko iki kibazo cyagize ingaruka ku baturage benshi, kuko hari n’abari batangiye gucana inyuma bitwaza ko nta cyemezo kigaragaza ko bashakana byemewe n’amategeko.
Cyakora avuga ko hari abari batuye mu Tugari twometswe mu yindi Mirenge ya Rugendabari na Kabacuzi bagomba gutanga ikirego kikaburanishirizwa mu Rukiko rw’ibanze rwa Kiyumba kuko aho batuye ari mu ifasi y’urwo Rukiko.
Umuyobozi w’Akarere ka Muhanga, yavuze ko ku ikubitiro ari abasaga 800 bagomba guhabwa ibyangombwa, abasigaye bazakurikiza amabwiriza Urukiko rusaba, kandi yijeje ko abasigaye basezeranye byemewe n’amategeko nta kabuza ko bazabibona kuko bisaba amakuru yimbitse.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
MUHIZI ELISÉE
UMUSEKE.RW/Muhanga.


text:
Umwe mu bavugabutumwa bari bakomeye ku isi ndetse bafite urusengero ruteraniramo abantu benshi kurusha izindi ku isi David Yonggi Cho, yitabye Imana kuri uyu wa kabiri tariki 15 Nzeri 2021.
Nkuko BBC news dukesha iyi nkuru yabitangaje, ngo iri tangazo ryanyujijwe ku rubuga rwe rwa facebook, aho ryavugaga ko uyu muvugabutumwa wari ukomeye ku isi yitabye Imana ku wa kabiri tariki 14 Nzeri 2021.
Iri tangazo ryagiraga riti, “Dr David Yonggi Cho yamaze gusanga Yesu. ku imyaka 85 (1936-2021).“David Yonggi Cho (yavutse kuwa 14 Gashyantare 1936, azwi nka Paul Yungi Cho) ni umukozi w’Imana ukomoka muri Koreya y’epfo.
“Afatanyije na nyirabukwe we Choi Ja-shil, ni umwe mu batangije itorero Yoido Full Gospel Church (Assemblies of God), rikaba ari naryo torero riteraniramo abakristo benshi ku isi.
“Uzahora mu mitima yacu, turagushimiye kuko mu buzima bwawe bwose wemeye gukoreshwa n’Imana.”“Dukomeze gushyigikira umuryango we tunawusengera, komeza uruhukira mu igituza cy’Imana, Jenerali w’Imana.”
Urusengero yayoboye kuva 2018 nirwo rusengero ruteraniramo abakristo benshi ku isi, aho kuri ubu rufite abakristo bagera ku 800,000 mu gihe mu minsi y’imibyizi hateraniramo abantu bagera ku 250,000.
Biteganyijwe ko gahunda yo kumusezeraho bwanyuma izarangira tariki ya 17 Nzeri 2021, hagatangirwa imihango yo kumushyingura tariki ya 18 Nzeri.
Umunyamakuru w’Isezerano.com , kuva mu 2020 . Yize Itangazamakuru n’itumanaho (Journalism and Communication ) muri Institut Catholique de Kabgayi .
Amaze imyaka 2 , mu mwuga w’itangazamakuru .


text:
Abarezi barishimira umusaruro w’ibitabo byo gusoma ikinyarwanda
Yanditswe na MUTUNGIREHE SAMUEL
Bamwe mu barimu baganiriye n’Imvaho Nshya, ku ishuri ribanza rya Rwiza riherereye mu murenge wa Nyarugunga mu karere ka Kicukiro, batangaje ko hari umusaruro ugaragara babona mu myigire y’abanyeshuri no gukunda ishuri uturutse muri gahunda ya “Soma Umenye”, yahaye ibitabo by’ikinyarwanda abana basomera ku ishuri bakanabitahana.
Babitangaje ejo hashize, tariki ya 23 Mata 2018, ubwo u Rwanda rwifatanyaga n’Isi kwizihiza umunsi mpuzamahanga w’igitabo, aho abana bahabwa umwanya bakerekana uko basoma inkuru zo mu bitabo by’ikinyarwanda mu ijwi riranguruye badategwa, no kwimakaza umuco wo gusoma ibitabo mu burezi bw’abana biga mu myaka itatu y’amashuri abanza.
Kanakuze Laurence, ni umwarimu mu mwaka wa mbere ku ishuri ribanza rya Rwiza, avuga ko mu ishuri harimo ibitabo bihagije, byaba iby’inkuru z’abana zo gusoma bitangwa na Soma Umenye n’ibindi byo kwigishirizamo bya Minisiteri y’Uburezi.
Avuga ko bimufasha gutuma abana bagira umuhate wo gusubira mu masomo bageze iwabo, bityo bakaboneraho ko gukora umukoro aba yabahaye.
Ati “Nk’iyo twize inyajwi cyangwa se ingombajwi, mu masaha make tumarana cyangwa mu myitozo mba nabahaye mbashishikariza ko nibagera mu rugo bari bwongere bagasoma bya bitabo bakiyibutsa n’ibyo bize, bakiyigisha, bakareba ko babikoze”.
Kanakuze atanga ubuhamya bw’uko mbere yigishaga, ibyo bitabo byo gusoma bitaragera mu bana, bitandukanye n’ubu babifite aho bari hose kuko buri mwana ahora ashishikariye gusoma kugira ngo mwarimu namubaza icyo yakoresheje igitabo akigaragaze mu buryo bwo kurushanwa n’abandi bana.
Uwera Marie Thereze, wigisha mu mwaka wa kabiri kuri iki kigo, yavuze ko mu kwigisha abana igitabo gituma bamenya gusoma neza, bityo n’izindi ndimi n’andi masomo bakayamenya byoroshye.
Ati “Iyo umwana amenye gusoma neza ikinyarwanda, bituma n’icyongereza abasha kugisoma kandi n’imibare akayifata neza; tuvuge ko umwana agiye gusoma ihurizo, iyo atazi gusoma nta bwo amenya n’ibyo bamubajije”.
Umuyobozi w’ishuri ribanza rya Rwiza, Nyirantezimana Verena, yatangaje ko igitabo gifite uruhare runini mu myigishirize y’abana no mu myigire yabo, kandi ko umusaruro wabyo ugaragarira ku bana bahuye na gahunda yo gusoma ibitabo kuri buri mwana kuruta uko abize itaraza bari bameze.
Ati “Igitabo ni yo mfashanyigisho ya mbere ya mwarimu, udafite igitabo nta cyo wageraho kuko ni cyo dukuramo ubumenyi bwose duha abana turera”.
Avuga ko hakiri imbogamizi ku bandi bana bo mu myaka yo hejuru yo mu mwaka wa gatatu, aho gahunda ya Soma Umenye igarukira.
Kuri iyi mbogamizi, umukozi ushinzwe uburezi mu karere ka Kicukiro, Munyantore Jean Claude, yavuze ko Minisiteri irimo kubikemura, ku buryo aho abafatanyabikorwa batagera hari kwandikwa ibindi bizahagera kandi hari ibindi abarimu bakoresha mu kwigisha.


text:
Forever imaze guhindura ubuzima bw’abanyarwanda basaga 20.000
Yanditswe na Sezibera Anselme
Ubuyobozi bwa kampani “Forever Living Product Ltd” burahamya ko mu myaka 10 imaze ikorera mu Rwanda, yateje imbere abasaga ibihumbi 20 bamaze kuba abanyamuryango bayo.
Iyi sosiyete ivuga ko abo banyarwanda biteje imbere babinyujije mu gukoresha ibyo ikora kandi bagakora ubucuruzi bwabyo umunsi ku wundi.
Forever ni kampani yavukiye muri Amerika mu mwaka wa 1978 ikaba imaze imyaka 40 ikora ibintu by’umwimerere (Product) bikomoka ku gikakarubamba n’ibindi biva mu bimera nyuma y’ushakashatsi.
Mu Rwanda Forever ihamaze imyaka 10 kuko yatangiye mu mwaka wa 2008 ari nako izaba yizihiza imyaka 40 imaze ku Isi aho ikorera mu bihugu 160 bitandukanye.
Umuyobozi wa Forever mu Rwanda, Hakizimana Gibert, asobanura ko Forever iharanira ko abantu bagira ubuzima bwiza imbere mu mubiri no mu mufuka muri rusange (Financial Freedom), abantu bakabasha gucuruza ibyo bikorwa bakabona amafaranga kandi bakagirira neza bagenzi babo.
Agira ati: “Intego nyamukuru, ni uguhindurira abantu ubuzima bukaba bwiza kandi bakabasha kubona amafaranga babika kubera bisinezi cyangwa ubucuruzi bakora bw’umuntu ku wundi (Direct Sale).
Niba mbonye ibyo kampani Forever ikora bikamfasha haba mu gukoresha umuti woza amenyo, nkisiga umubavu ikora, nkoza mu mutwe nkoresheje isabune (Champeau) nziza, nkabirangira mugenzi wanjye kandi na kampani ikampemba, icyo gihe mpinduye ubuzima”.
Hakizimana atangaza ko abanyamuryango bayo barangura ibikorwa na Forever bakazicuruza, kandi buri wese ufite ubushake n’ubushobozi bwo kugera ku bandi ashobora gukora iyo bizinesi akabigira umwuga.
Agira ati: “Turebye amafaranga (Bonus) twishyura abakora ubwo bucuruzi bw’ibyo Forever ikora kuva mu myaka 10, tumaze kugera kuri miliyari zisaga 2.5, tukabishyurira umusoro ungana na 15%. Abakozi dukoresha tubishyurira TPR, ibyo dutumiza mu mahanga byose tukabyishyurira imisoro muri MAGERWA.
Muri rusange usanga ibyo dukora byose usanga bibarirwa miliyari zisaga 2 tumaze kwinjiza mu kigega cya Leta, tukabona ari umusaruro mwiza ku gihugu cyacu no ku banyarwanda”.
Hakizimana asobanura ko ibyo Forever ikora bikomoka ku gikakarubamba (ALOE VERA), ikagira ibyo kwisiga, ibyo kunywa bita inyongeramirire zikanafasha mu gusukura umubiri. Akomeza atangaza ko ifite n’ibindi biba byarakozwe n’abahanga bahanitse bavanye mu bushakashatsi, bityo bikagira akamaro ku buzima bw’umuntu.
Mu kwizihiza imyaka 40 Forever imaze ku isi, mu rwego rw’Afurika y’Ibirasirazuba, bahisemo ko yakwizihirizwa mu Rwanda kubera umutekano rufite, isuku, politiki nziza yatumye bakora by’umwuga.
Hakizimana aboneraho gushimira uruhare rw’ubuyobozi bw’Igihugu, akaba asanga ari ikintu cyiza ku banyarwanda mu kumenya ibyo Forever ikora n’akamaro kabyo no kumenya icyo bakwigira ku kubazitabira.
Hakizimana yishimira ko u Rwanda by’umwihariko Forever yarwo igiye kwakira abantu 400.000 bazitabira iyo nama kandi bazinjiriza igihugu haba ku mafaranga n’ubumenyi buvuye ku byo Forever zabyo zikora aho ibihugu nka Kenya na Tanzaniya, aho usanga hari abinjiza 3000 by’amadorari ku kwezi .
Ku batarakoresha izo products (ibyo Forever ikora) bashishikarizwa gukoresha izikorwa na Forever kugira ngo zibafashe kugira ubuzima bwiza kuko bibafasha gutera imbere.


text:
Adolf Hitler
Adolf Hitler (Braunau am Inn, ku ya 20 Mata 1889-Berlin, ku ya 30 Mata 1945) Adolf Hitler yari Otirishiya umunyapolitiki , mu ideologue isonga mu y'Igihugu c'Umugambwe . Yabaye, demokarasi yatorewe , Chancellor wa Budage , ariko buhoro buhoro yakuyeho uburyo bwa gutandukana ububasha mu Leta German na agglutinating bo mu muntu be kuba wategekaga kimwe mu zikomeye cyane abanyagitugu mu kinyejana makumyabiri . Azayobora Ishyaka rya Gisosiyalisiti ry’Abakozi b'Abadagekandi yari umuyobozi wa Reich ya gatatu . Ingengabitekerezo ya Gisosiyalisiti y’igihugu yateye imbere mu gihe cya guverinoma ya Hitler yarimo ivangura rishingiye ku moko n’ibitekerezo byibasiye cyane cyane Abayahudi , bikavamo Itsembabwoko. Icyakora, ivanguramoko ryatejwe imbere n’Ubudage bw’Abasosiyalisiti ry’Abadage ryarimo andi moko nk’abaswa kandi muri rusange, umuntu uwo ari we wese wabonaga ko atari Aryan , ashingiye ku gitekerezo cy’ubuziranenge bw’amoko Hitler yateje imbere mu gitabo cye Mein Kampf . Ingengabitekerezo, leta y'Ubudage na Hitler ubwe barwanyaga abakomunisiti muri SSSR. Mu murima wa politiki mpuzamahanga, Hitler bigamije kugarura mu Manu gisirikare ya German bavuga turere bari batakaje nyuma y'Intambara ya Mbere y'Isi na gusenyuka mu Austro-Hungarian Empire .